title: Jan Benda

text: Palattuaan Pohjois-Amerikasta keväällä 1995, Benda aloitti seuraavan kauden Saksan kakkostasolla Moskitos Essenin joukkueessa, mutta siirtyi varsin pian Tšekin Extraliigaan HC Slavia Prahan joukkueeseen. Myös seuraava kausi kului Extraliigassa, mutta joukkueeksi vaihtui paikallisvastustaja Sparta Praha.


title: Jan Benda

text: Portlandista palattuaan Benda sai sopimuksen Suomeen ja Poriin. Ässien riveissä Benda pelasi varsin hyvän kauden ollen 43 pisteellään joukkueen paras pistemies ja paras maalintekijä (21 maalia). Seuraavat kaksi kautta Benda vietti Jokerien riveissä, jossa hän teki molempina kausinaan yli 40 pistettä.


title: Jan Benda

text: Kolmen Suomessa pelatun kauden jälkeen Benda suuntasi rahan perässä Venäjän superliigaan Ak Bars Kazanin joukkueeseen. Venäjällä pisteitä ei kuitenkaan syntynyt aivan samalla tahdilla kuin Suomessa, mutta silti Benda viihtyi Venäjällä neljä kautta. Viimeinen kausi kului Himik Voskresenskin ja Severstal Tšerepovetsin joukkueissa. Kaudeksi 2005–2006 Benda palasi takaisin Tšekin Extraligaan. Vuonna 2011 Benda siirtyi Saksaan ja hänen nykyinen seuransa on.


title: Jan Benda

text: Kaudesta 1994 lähtien Benda on kuulunut Saksan maajoukkueen vakiokalustoon. Tilillä on kolme olympiaturnausta, kuudet MM-kisat sekä vuoden 1996 World Cup turnaus. Väliin ovat jääneet ainoastaan kauden 1995 turnaukset sekä vuoden 1999 MM-kisat, jolloin Saksa joutui pelaamaan B-sarjassa. Myös vuoden 2002 Olympiaturnaukseesa Saksa jäi alkukarsintaan. Vuoden 2005 MM-kisojen jälkeen Benda ei ole pelannut maajoukkueessa.


title: Rafik Haririn kansainvälinen lentoasema

text: Rafik Haririn kansainvälinen lentoasema palvelee Libanonin pääkaupunkia Beirutia. Se on maan ainoa kansainvälinen lentoasema ja toimii Middle East Airlinesin solmukohtana. Lentoasema nimettiin maan entisen pääministerin mukaan kesäkuussa 2005.


title: Rafik Haririn kansainvälinen lentoasema

text: Lentoasema sijaitsee yhdeksän kilometrin päässä keskustasta etelään, aivan Välimeren rannassa. Se avattiin vuonna 1954. Toiminta kangerteli pahasti Libanonin sisällissodan aikana ja 1990-luvulla asemaa alettiin merkittävästi uudistaa. Asemalle rakennettiin muun muassa uusi matkustajaterminaali ja paloasema sekä kolme uutta kiitotietä. Kunnostus kesti aina vuoteen 2005, jolloin Beirutilla arvioitiin olevan yksi Lähi-idän ylellisimmistä lentoasemista.


title: Rafik Haririn kansainvälinen lentoasema

text: Lentoasema kärsi merkittäviä tuhoja kesällä 2006 Israelin–Libanonin konfliktin aikana, kun Israelin ilmavoimat pommittivat kaikki aseman kiitotiet toimintakyvyttömiksi. Vuoden 2006 lopulla liikenne oli jälleen palaamassa ennalleen.


title: Jason Dohring

text: Jason William Dohring (s. 30. maaliskuuta 1982 Ohio, Yhdysvallat) on yhdysvaltalainen näyttelijä. Hänet tunnetaan roolistaan televisiosarjassa "Veronica Mars", jossa hän näytteli Logan Echollsia. Vuonna 2007 hän näytteli vampyyri Josef Kostania "Moonlight"-sarjassa. Hän antoi myös äänensä videopeliin "" vuonna 2010. Vuosina 2011–2012 Dohring näytteli herra Carpenteria draamasarjassa "Ringer".


title: Jason Dohring

text: Jason Dohringilla on neljä nuorempaa sisarusta, kaksoisveljet Robert ja Jonathan sekä kaksoissiskot Kirsten ja Kelsey. Hänen vanhempiensa nimet ovat Dough ja Laurie.


title: Jason Dohring

text: Dohring on ollut naimisissa 2004 vuodesta lähtien vaimonsa Laurenin kanssa. Elokuussa 2010 heille syntyi poika.


title: Jason Dohring

text: Hän on näytellyt lukuisten televisiosarjojen yksittäisissä jaksoissa, muun muassa sarjoissa kuten "Paljastavat valheet", "C.S.I.", "Todistettavasti syyllinen", "Amyn lailla", "Käytäväpeliä", "Kunnian miehet", "Roswell", "Vielä kerran", "Ringer", "Rooman sheriffi" ja "Baywatch" sekä televisioelokuva "Hän tuntee murhaajan".


title: Hallgrímur Pétursson

text: Hallgrímur Pétursson (1614 – 27. lokakuuta 1674) oli islantilainen runoilija ja pappi. Islannin korkein rakennus, Hallgrímskirkja ("Hallgrímurin kirkko") Reykjavíkissa on nimetty hänen mukaansa. Lisäksi samanniminen kirkko sijaitsee ainakin Saurbærissa.


title: Hallgrímur Pétursson

text: Hallgrímur syntyi Hólarissa, Pohjois-Islannissa, ja jätti kotimaansa nuorena. Hän sai Saksassa tapaamansa Brynjólfur Sveinssonin avustuksella opiskelupaikan Kööpenhaminassa. Myöhemmin Hallgrímur meni naimisiin Guðríður Símonardóttirin kanssa ja palasi Islantiin.


title: Hallgrímur Pétursson

text: Lepran vaivaama Hallgrímur menehtyi 27.10.1674.


title: Hallgrímur Pétursson

text: Hallgrímurin kirjalliseen tuotantoon kuuluu mm. "Passíusálmar", 50 laulettavaksi tarkoitetun virren kokoelma. Muita teoksia ovat "Aldarháttur", "Rímur af Lykla-Pétri og Magellónu" ja "Króka-Refs rímur".


title: Abdelkader

text: Abdelkader (6. syyskuuta 1808–26. toukokuuta 1883, ) (nimi myös muodoissa Abd el-Kader, Abdul-Qadir ja ‘Abd al-Qadir, koko nimeltään ʿAbd al-Qadir ibn Muḥyī al-Dīn ibn Musṭafā al-Ḥasanī al-Jazāʾir), oli algerialainen uskonnollinen johtaja, joka johti vastarintaa Ranskaa vastaan vuosina 1832–1847. Abdulqadir menestyi pitkään sodassaan ranskalaisia vastaan halliten suuria alueita Algeriassa, mutta joutuen kuitenkin lopulta antautumaan Ranskalle vuonna 1847 ja kuollen maanpaossa Syyrian Damaskoksessa vuonna 1883.


title: Abdelkader

text: Abdelkader syntyi 6. syyskuuta 1808 Guetnassa lä'hellä Mascaraa. Hänen isänsä Muhyi al-Din ibn Mustafa al-Hasani al-Jaza’iri oli paikallisen suufilaisen veljeskunnan ja uskonnollisen koulun johtaja. Ranska armeija hyökkäsi nimellisesti Osmanien valtakunnan alaiseen Algeriaan vuonna 1830. Algerialainen yhteiskunta oli jakaantunut voimakkaasti ja kyvytön puolustautumaan tehokkaasti ranskalaisia vastaan. Merkittävintä vastarintaa johtivat uskonnolliset veljeskunnat ja niihin lukeutuen Abdulqadirin isä Muhyi al-Din. Vuonna 1832 Muhyi al-Din äänestytti poikansa veljeskunnan johtoon ja Abdulqadir sai vastuun vastarinnan järjestämisestä Oranissa ja Mostaganemissa. Abdulqadir julisti jihadin ranskalaisia vastaan ja otti tittelin "amir al-mu’manin", eli vapaasti kääntäen uskollisten johtaja. Hän osoittautui kykeneväksi komentajaksi ja ranskalaiset taipuivat lopulta solmimaan Desmichelsin sopimuksen vuonna 1834, joka jätti Oranin ja sen lähialueet Abdulqadirin haltuun. Sittemmin hän laajensi hallitsemiaan alueita Médéaan ja Milianaan voitti Camille Trézel at Mactan johtamat ranskalaiset joukot taistelussa. Voittojen jälkeen hän solmi vuonna 1837 Tafnan sopimuksen, joka laajensi hänen hallitsemiaan alueita.


title: Abdelkader

text: Tafnan sopimuksen jälkeen Abdulqadir vietti kaksi vuotta vahvistaen valtaansa alueillaan. Hänen pääasiallinen tukikohtansa oli vaihtelevasti Mascara ja Tiaretin linnoitus. Hän uudisti verotusta ja tarjosi esimerkiksi koulutusmahdollisuuksia paikallisille. Virkakoneistoon palkattiin taitojen, eikä niinkään heimosuhteiden perusteella. Abdulqadirilla oli käytössään noin 2 000:n miehen vahvuinen vakinainen armeija, jota tarpeen vaatiessa täydensivät heimosoturit ja vapaaehtoiset. Linnoitetut kaupungit kuten Boghar, Taza, Tiaret, Sebdou ja Saga tarjosivat suojaa ranskalaisten rannikolta käsin tekemiltä hyökkäyksiltä ja samaan aikaan Abdulqadir levitti omaa valtaansa vielä Ranskan ulottumattomissa olleille alueille Algerian sisämaahan. Vain vuoden kuluessa hän oli levittänyt valtaansa laajalle alueelle aina Kabyliesta pohjoisessa Biskran keitaalle Marokon rajalla.


title: Abdelkader

text: Vuonna 1841 Ranskan Algerian kenraalikuvernööriksi nousi paikallisia oloja tuntenut Thomas-Robert Bugeaud. Ranskan asenne Algerian suhteen muuttui, enää ei katsottu riittäväksi miehittää rannikkoa, vaan myös sisämaa tuli saattaa ranskalaisen hallinnon alle. Bugeaud oli puolestaan suunnitellut Algerian olosuhteisiin sopivia taktiikoita. Hänen johtamansa joukot tuhosivat Abdulqadirin linnoitetut tukikohdat, perustivat omia tukikohtiaan ja järjestivät partioita vasta valloitetuilla alueilla. Sodankäynti tuli erityisen kalliiksi paikalliselle väestölle ranskalaissotilaiden polttaessa kyliä ja viljelyksiä. Abdulqadir vietti jonkin aikaa maanpaossa Marokon sulttaanin luona vuonna 1842, joka tuki hänen toimintaansa brittien välittämillä aseilla. Abdulqadir menetti kuitenkin sulttaanin tuen Bugeaudin voitettua Algeriassa sotaan sekaantuneet marokkolaiset joukot Islyn taistelussa vuonna 1844. Abdulqadirilla ei näin enää ollut aseita tai tarpeeksi hallittua aluetta jatkaakseen sotaa ranskalaisia vastaan. Vuonna 1847 hän antautui kenraali Christophe-Louis-Leon Lamorcièren johtamille ranskalaisille. Abdulqadiria pidettiin ensin vankina Ranskan Paussa, kunnes silloinen presidentti ja myöhemmin Ranskan keisari Louis Napoléon Bonaparte antoi hänelle luvan matkustaa Bursaan ja sieltä edelleen Damaskokseen Syyriaan.


title: Abdelkader

text: Damaskoksessa Abdulqadir kirjoitti teoksen "Rappel à l’intelligent, avis à l’indifférent". Ranska antoi hänelle suuren eläkkeen ja oman berberivartioston. Vuonna 1871 hän katkaisi välinsä yhteen poikaansa, joka oli yrittänyt yllyttää algerialaisia ranskalaisia vastaan Constantinen alueella. Abdulqadir kuoli 26. toukokuuta 1883.


title: Bloodvein First Nation

text: Bloodvein First Nation on First Nations -intiaanireservaatti Manitoban provinssissa Kanadassa. Se sijaitsee Bloodveinjoen suun pohjoisrannalla Winnipegjärven itärannalla, 210 kilometriä pohjoiseen Winnipegistä.


title: Bloodvein First Nation

text: Reservaatissa käytetään anishiinaben kieltä, siellä on 790 asukasta, ja sen keskus on pieni Bloodveinin kylä. Reservaatin pinta-ala on 1 522,2 hehtaaria, ja sen pääelinkeinot ovat kalastus ja ansastus.


title: Bloodvein First Nation

text: Reservaatissa on 914 metrin mittainen sorapintainen kiitotie, ja kesäisin sieltä on myös lauttayhteys järven itärannalle Matheson Islandiin sekä pohjoisessa sijaitsevaan Princess Harbouriin.


title: Bloodvein

text: Bloodvein on Bloodvein First Nation -intiaanireservaatin kyläkeskus Manitoban provinssissa Kanadassa. Se sijaitsee Winnipegjärven itärannalla Bloodveinjoen suulla, noin 210 kilometriä pohjoiseen Winnipegistä. Kylän ja reservaatin asukasluku on 790. Kylästä on lauttayhteys MV Edgar Woodilla järven itärannalle Matheson Islandin eteläpuolelle Islandview'n satamaan.


title: Gang Starr

text: Gang Starr oli vuonna 1986 perustettu amerikkalainen hip hop -duo, jonka jäsenet olivat MC Guru ja tuottaja DJ Premier.


title: Gang Starr

text: Nykyisen kokoonpanonsa Gang Starr sai vuonna 1989, ja kaksikko julkaisi samana vuonna ensimmäisen singlensä "Words I Manifest". Sittemmin yhtye on julkaissut kuusi täysipitkää albumia, tuplakokoelmalevyn sekä lukuisia singlejä. Gang Starrin vaikutus 1990-luvun rapmusiikkiin on ollut erittäin merkittävä ja sitä on pidetty eräänä newyorkilaisen old school hiphopin suurimpina edustajina.


title: Gang Starr

text: Yhtyeen koko tuotantoa, etenkin albumeja "Step in the Arena" (1991), "Daily Operation" (1992) ja "Moment of Truth" (1998), arvostetaan laajalti niin kriitikkojen kuin suuremman hiphop-yleisönkin keskuudessa. Musiikista löytyy myös paljon jazzvaikutteita. Heidän kappaleensa ”Jazz Thing” päätyi Spike Leen elokuvan "Mo' Better Bluesin" soundtrackille.


title: Valokuvaus Suomessa

text: Valokuvaus Suomessa alkoi 1840-luvulla. Alun perin yläluokkaa ihastuttaneesta erikoisuudesta on tullut kulttuuritekijä ja media, joka vaikuttaa kaikkiin elämänaloihin.


title: Valokuvaus Suomessa

text: Valokuvaus esiteltiin suomalaisille keksintönä jo ennen kuin Henrik Cajander kuvasi Turussa 3.11.1842 ensimmäisen suomalaisen dagerrotyypin. Aluksi vain pieni ihmisryhmä halusi kuvauttaa itsensä. Heidän kuvatarpeitaan palvelivat miniatyyriperinnettä jatkaneet uniikit dagerrotyypit. Valokuvauksen käytännölliset mahdollisuudet oivallettiin vasta muutamien vuosikymmenien kuluttua. Varhainen suomalaissyntyinen ammattivalokuvaaja oli Henrik Rehnström, joka kierteli eri paikkakunnilla lähinnä muotokuvia tehden.


title: Valokuvaus Suomessa

text: 1850-luvulla suurimmissa kaupungeissa toimi ammattivalokuvaajia. Heitä olivat esimerkiksi P. C. Liebert Helsingissä, J. J. Reinberg Turussa ja C. E. Elfström Viipurissa. Märkälevymenetelmä mahdollisti ulkokuvaukset. Yleisempää merkitystä valokuvaus sai 1860-luvulla, jolloin etenkin muotokuvia ja kaupunkikuvia voitiin vedostaa negatiivista paperipositiiveiksi. Kauden merkittäviä kuvaajia olivat Eugen Hoffers, C. A. Hårdh ja Charles Riis. Kaupunkinäkymät ja kulttuurimaisemat jäivät vakioaiheiksi. Valokuvaus antoi alkavalle teollistumiselle, kaupungistumiselle ja muuttoliikkeelle todistajan, kommentaattorin ja edustvavan julkisivun. Esimerkiksi Helsingistä kuvattiin sekä Katajanokan slummeja, että sen uudistuvaa julkisivua, vastavalmistuneita komeita rakennuksia, rautatieasemaa, Ritarihuonetta ja Nya Teaternia.


title: Valokuvaus Suomessa

text: Yksityisten henkilöiden muotokuvista tuli tapakulttuuria. Maisemasta tuli koko suomalaista kulttuuria leimaava aihe. 1880-luvulla siirryttiin ateljeista luontoon. Tehdasvalmisteiset materiaalit, kuivalevyt ja helposti liikuteltavat kamerat pystyivät vastaamaan nousevan kansallisuusaatteen herättämään kotimaisen kuvaston kysyntään. Runoilijoiden säkeet ja maisemamaalareiden ihannemaisemat saivat modernin, ajan haasteisiin vastaavan tulkinnan. Huippu koettiin 1890-luvun alussa. Impi Backmannin Karjala-kuvista julkaistiin O. Relanderin kirjoittama kuvateos "Karjalan kuvia" vuonna 1893. Daniel Nyblin alkoi etsiä Suomen maisemien kuvauksellisimpia kohteita vuonna 1890. K. E. Ståhlbergin Atelier Apollo vastasi Nyblinin haasteeseen ja palkkasi Svante Lagergrenin, Vivi Richterin, sekä I. K. Inhan kuvaamaan laajoja maisemasarjoja. 1890-luvun maisemasarjojen kattavuuteen ja laatuun palataan yhä uudelleen. Aiheissa oli paitsi salomaiden mennyttä maailmaa, myös nopeasti kasvaneiden teollisuusyhdyskuntien dynamiikkaa. Inhan tuotannon syvyys ja monipuolisuus nousee ylitse muiden, jonka takia hänet mainitaan Suomen kansallisvalokuvaaksi. Klassinen kuvateos "Suomi kuvissa" näytti Suomen maisemat Ahvenanmaalta Impilahdelle, Suursaaresta Sallaan.


title: Valokuvaus Suomessa

text: Vuonna 1870 tuleva valtionarkiston hoitaja Reinhold Hausen oli saanut Suomalaisen Kirjallisuuden Seuralta apurahan Lounais-Suomen historiallisten muistomerkkien valokuvaamiseen. Siitä lähtien tiedemiehet alkoivat käyttää valokuvien havainnollisuutta, tarkkuutta ja luotettavuutta tutkimustyössään. 1800-luvun lopulla valokuvaus oli vakiinnuttanut paikkansa ainakin arkeologian, geologian, maantieteen, kansatieteen ja tähtitieteen käytössä. Tieteelliset seurat keräsivät laajoja valokuvakokoelmia, jotka herättävät kiinnostusta nykyisinkin. 1900-luvulla perinteentutkimuksen piirissä etenkin Samuli Paulaharjun ja Sakari Pälsin valokuvatuotannolla on pysyvä arvonsa.


title: Valokuvaus Suomessa

text:
Tärkeitä tapahtumia, kuten keisarinvierailuja alettiin tallentaa 1860-luvulta lähtien. Kansallisten suurmiesten kasvot oli ikuistettu ”peiliin, jolla on muisti”. Tavallisen kansan perherituaalit, viranomaisten suorittamat muotokuvaukset ja nykyaikaa enteilevät julkisuuden henkilöiden kuvat tulivat valokuvauksen piiriin 1800-luvun lopulla, jolloin valokuvan aktiivinen käyttö moninkertaistui. Määrällisesti eniten oli ateljeekuvaajia, sitten harrastajakuvaajia ja lähes yhtä paljon sekä kiertäviä- että kyläkuvaajia. Valokuvasta tuli näin osa arkipäivää. Valokuvaajan ammatti oli kunniallinen myös naisille. Kuopiossa toimineen Victor Barsokevitschin kaltaiset moniosaajat tuottivat kuvia kaikkiin tarpeisiin.
Vuosisadan vaihteessa monistetut kuvat olivat lähellä alkuperäisvedoksina levitettyjä taidejäljennöksiä, muotokuvia ja postikortteja. Painaminen takasi laajemman levikin. Painokuvia tarvittiin etenkin matkailujulkaisuihin, ja aikakauslehdissä alettiin kokeilla uudenlaista kuvitusta. Sanomalehtien kuvankäyttö kehittyi hitaasti, mutta vuonna 1921 "Suomen Kuvalehden" käyttöön tullut syväpainokone aloitti varsinaisen kuvajournalismin. Niin kuvalehtiä kuin kuvakirjojakin julkaistiin runsaasti. Valokuvaus ankkuroitui kansalaisyhteiskuntaan monin sitein. Työtilaisuuksien lisääntyessä myös lehtikuvaus alkoi muotokuvauksen lailla eriytyä omaksi ammattialakseen. Aarne Pietinen, Akseli Neittamo ja Osvald Hedenström olivan alan pioneereja.


title: Valokuvaus Suomessa

text: Maailmansotien välisenä aikana kilpailu kuvaajien välillä kiristyi. Vilho Setälä erikoistui pienkameratyöskentelyyn ja kirjoittamiseen, Eino Mäkinen kuvasi muun muassa kansatieteellisiä aiheita, Heikki Aho ja Björn Soldan matkailua ja maisemia. Kaikilta elämänalueilta kertovilla kuvilla oli kysyntää, joka loi pohjan nykyaikaisille kuvatoimistoille.


title: Valokuvaus Suomessa

text: Sekä talvi-, että jatkosodasta reportaaseja tehneillä TK-kuvaajilla oli jo käytössään pienkamerat ja jonkin verran myös värifilmiä. Jatkosodassa tiedotuskomppaniat työskentelivät järjestelmällisesti. Tarkoituksena oli kertoa rintamantakaiselle väestölle kenttäarmeijan taisteluista, toiminnasta ja lepohetkistä. Kuvamateriaalin määrä on huikea. Tosin sensuuri ja vuodesta 1943 vaikuttanut sanomalehtipaperin puute rajoittivat julkaisemista, sekä yhdenmukaistivat näkökulmia. Vuoteen 2006 Puolustusvoimien kuvakeskuksessa julkisuudelta piilossa olleet niin sanotut kassakaappikuvat näyttivät suorasukaisesti sodan julmimmat ja arimmat kohtaukset herättäen keskustelua.


title: Valokuvaus Suomessa

text: Kotkalainen valokuvaaja ja sotamies Antti Gunnar Salonen harjoitti jatkosodassa liiketoimintaa kauppaamalla Petroskoin suunnalla otettuja valokuvia. Kaikkiaan kuvia myytiin tuhansia, ja eri kuvia oli noin 200. Hänen sodanaikaiset kuvansa on signeerattu nimellä "Guni".


title: Valokuvaus Suomessa

text: Vuosina 1940 ja 1947 määriteltyjen Suomen uusien rajojen myötä maisemilla oli jälleen kysyntää. Karjalan menetys sai suuntaamaan katseet maan muihin osiin. Lapin kuvasto nousi esille perinteisten rannikon, Hämeen ja Järvi-Suomen rinnalle. Tehokkaimmin patrioottista maisemakuvausta harjoitti Matti Poutvaara lukuisilla päivänpaisteisilla ja optimistisilla kuvateoksillaan. Sodan jälkeinen materiaalipula rajoitti kuitenkin valokuvien käyttöä. 1950-luvulla valokuvataide miellettiin omaksi, usein kameraseuroissa vaalituksi alueeksi. Vähitellen lisääntyneen dokumentarismin suorasukaisuutta löytyy K. G. Roosin kuvateoksesta "Ihmisten Helsinki" (1961), johon Jörn Donner kirjoitti tekstit. Vaikka ammattivalokuvaajat tuottivat käyttökuvia eri aloille, osallistuivat he kilpailuihin, joiden esteettiset ihanteet periytyivät maailmansotien väliseltä ajalta. Johtavia valokuvaajia olivat Matti A. Pitkänen, Per Olov Jansson, Salme Simanainen sekä Otso ja Matti Pietinen. Suomalaisen taideteollisuuden menestys toi töitä ja vaati korkealaatuisen kuvaston, jota käytettiin kansainvälisesti levitetyissä tiedotusjulkaisuissa.


title: Valokuvaus Suomessa

text: Lehdistön kuvankäyttö tehostui yhteiskunnallisesti aktiivisella 1960-luvulla. Lehtikuvaajat esittelivät merkittävimpiä töitään silti näyttelyissä. Keskeisiä kuvajournalisteja olivat Caj Bremer ja Seppo Saves. 1960-luvun alku ja 1970-luku olivat sosiaalisesti kantaa ottavan dokumentarismin leimaamaa. Voimaa haettiin realismista, dokumentoinnista, ja osallistumisesta. Kohteet löydettiin usein ”nälkämailta”. Matti Saanio kiteytti yhteiskunnallisesti aktiiviset pyrkimykset: ”Tämän täytyy sittenkin kannattaa... (johtaa) sellaisiin yhteiskunnallisiin muutoksiin, ettei tuo kuvatun ihmisryhmän kaltainen kohtalo tulevaisuudessa jatkuisi enää kenenkään kohdalla.” Suomalaisten oloja kuvattiin myös maan rajojen ulkopuolella. Ben Kailan ja Risto Vuorimiehen "Siirtosuomalainen" on mustavalkoisen valokuvauksen keinoin kerrottu tarina Ruotsiin muuttaneiden suomalaisten oloista. Myös Ismo Hölttö ja Mikko Savolainen avasivat kantaa ottavilla töillään silmiä vähäväkisen kansan asialle. Luonnonsuojeluliikkeen herättämä ympäristötietoisuus avasi valokuvalle uusia kanavia.Luontovalokuvauksen vaikuttajia ovat Teuvo Suominen, Hannu Hautala, Eero Murtomäki, Jorma Luhta ja Kalervo Ojutkangas.


title: Valokuvaus Suomessa

text: Avoin kysymys valokuvasta taiteena ei estänyt alan toimijoita rakentamasta itselleen vahvaa identiteettiä. Valokuvataiteilijan ammatti nykyisessä mielessä mahdollistui vasta 1970-luvulta lähtien, kun kuvataiteet alkoivat organisoitua uudelleen. Institutionaalisia syitä vahvemmin muutokseen vaikutti tekijöiden eettinen vakaumus, jossa uskottiin suoraan vaikutukseen ja voimakkaiden teosten puhuttelevuuteen. Esteettinen keskustelu korvattiin ammattietiikalla. Tultiin tietoisiksi kansainvälisistä klassikoista. Tällä kaudella nimensä vakiinnuttaneita valokuvaajia ovat muun muassa Jorma Puranen, Ulla Jokisalo, Pentti Sammallahti ja Timo Kelaranta.


title: Valokuvaus Suomessa

text: 1980-lukua leimasi valokuvan ja muiden kuvataiteiden yhdentyminen. Moni kuvataiteilija käytti kameraa hyväkseen, esimerkiksi Ismo Kajander, Kuutti Lavonen ja Lauri Anttila. Valokuvataiteen medianäkyvyys on tasaisesti kasvanut. Julkisuuskulttuuri vaikutti tuottavan yhä uusia tähtiä suomalaisessa valokuvauksessakin. Nykytaiteessa valokuvaa käyttävien tekijöiden ja yleisön lukumäärä on moninkertaistunut ja kenttä kansainvälistynyt. Helsinki Schoolin valokuvaajista monet ovat menestyneet kansainvälisesti. Valokuvaus osana digitaalista kulttuuria toi 2000-luvun alussa, osana uutta mediaa uusia, aikaa leimaavia ilmenemismuotoja ja toimintatapoja.


title: Sota (sarjakuvahahmo)

text: Sota (oikealta nimeltään Abraham Lincoln Kieros) on fiktiivinen henkilö Marvel Comicsin sarjakuvissa. Hän oli yksi Tuhon ratsumiehistä ja taisteli Ryhmä-X:ää vastaan.


title: Sota (sarjakuvahahmo)

text: Sota taisteli Vietnamin sodassa ja menetti kykynsä liikkua. Häntä pidettiin sairaalassa hengityslaitteissa, mutta hän tunsi, että hänet oli unohdettu. Tuho ilmestyi hänelle eräänä päivänä ja lupautui palauttamaan tämän kyvyn liikkua ja antaa tälle mahdollisuuden kostaa niille, jotka olivat työntäneet hänet syrjään. Abraham suostui ja sai taas mahdollisuuden liikkua, minkä ansiosta hän pystyi taas käyttämään mutanttivoimaansa; luoda räjähdyksiä lyöden kätensä yhteen. Hän myös liittyi Tuhon ratsumiehiin.


title: Sota (sarjakuvahahmo)

text: Sota halusi pitää tilanteet hallinnassaan ja esiintyi ratsumiesten johtajan ensimmäisessä taistelussaan Tekijä-X:ää vastaan. Nälkä ja Rutto eivät kuitenkaan suostuneet ottamaan käskyjä vastaan häneltä ja lähtivät omille asioilleen. Hieman myöhemmin, Kuolema, alkoi ratsumiesten johtajaksi.


title: Sota (sarjakuvahahmo)

text: Hyökätessään Manhattanille, Sota hyökkäsi välittömästi Kykloopin kimppuun ja hieman myöhemmin Tuho telesiirsi hänet takaisin alukselleen, missä Sota taisteli muiden Tekijä-X:n jäseniä vastaan. Sota kuitenkin hävisi Jäämiehelle ja Tuhonkin suunnitelmat menivät pilalle. Tuho sitten otti Sodan mukaansa ja pakeni.


title: Sota (sarjakuvahahmo)

text: Myöhemmin Sota hyökkäsi Kykloopin ja Jäämiehen kimppuun, mutta pakeni, kun Caliban kaappasi Jean Greyn ja Kykloopin, minkä jälkeen he veivät kaksikon Tuholle, joka oli oikeasti Herra Pahuus. Ryhmä-X kuitenkin voitti heidät.


title: Sota (sarjakuvahahmo)

text: Paljon myöhemmin Sota oli ilmeisesti hylätty ja jätetty sairaalaan jälleen halvaantuneena kaulasta alaspäin. Uusia voimia saanut Arkkienkeli kuitenkin saapui Sodan luokse parantaen hänet ja antaen Sodalle mahdollisuuden aloittaa uusi elämä.


title: Kontingenssi

text: Kontingenssi (lat. "contingentia" 'mahdollisuus, sattuma') tarkoittaa filosofiassa ja logiikassa välttämättömyydestä eroavaa satunnaisuutta; tapahtumaa, joka ei ole väistämätön. Kontingentissa ilmiössä on useita mahdollisuuksia: jokin yksittäinen vaihe voi tapahtua tai jäädä tapahtumatta.


title: Kontingenssi

text: Kontingenssi voidaan jakaa heikkoon ja vahvaan kontingenssiin.


title: Kontingenssi

text: Kontingenssin vallitessa propositio ei ole kaikissa merkityksissään totuusarvoltaan "tosi" eikä myöskään kaikissa merkityksissään totuusarvoltaan "epätosi". Propositio voi olla kontingentti silloin kun sen totuusarvo määräytyy sen sisältämien loogisten operaattorien ja minkä hyvänsä sen sisältämän atomilauseen perusteella. Kontingentin proposition arvo on riippuvainen tosiasioista, kun taas analyyttinen propositio on aina tosi riippumatta mistään sisältämistään tosiasioista.


title: Kontingenssi

text:
Kontingenttien tapahtumien ennustaminen ja suunnittelu ovat mutkikkaampia kuin muiden, koska niiden seuraus ei ole itsestään selvä. Tällöin myös ennusteiden tekeminen on vaikeampaa. Kontingenssin selvittämisessä keskeistä on tutkia eri mahdollisuuksien välttämättömyyttä suhteessa niiden ilmenemiseen.
Kontingentille ilmiölle tyypillistä on, että jos tapahtuma toistetaan, voidaan saada paljon tai vähän erilainen tulos.


title: Kontingenssi

text: Tämän pohjalta Stephen Jay Gould esitti teoksessaan "Wonderful Life", että jos evoluutio alkaisi alusta, olisi epätodennäköistä että ihminen kehittyisi uudestaan — toisin sanoen evoluutio on kontingentti ilmiö.


title: Kontingenssi

text: Myös Edward Lorenzin perhosvaikutus nojaa kontingenssiin. Jos perhosen siipien aikaansaama muutos ilmakehässä voi johtaa siihen, että myrsky, joka muuten jäisi syntymättä, syntyy Brasiliassa, on ilmakehän tapahtumissa mukana epävarmuutta, joka tekee tarkan tulevaisuuden sään ennustamisen mahdottomaksi. Sään muodostumista voidaan ymmärtää vain todennäköisyyksiä generoimalla.


title: Kontingenssi

text: Kontingenssia ei kuitenkaan pidä sekoittaa pelkkään seurausten ennakoimisen vaikeuteen. Todennäköisyysilmiöt ovat täysin laskettavissa. Yksittäiset satunnaiset tapahtumat sen sijaan ovat ongelmallisia. Tällöinkin niitä voidaan kuitenkin ennakoida ja niihin voidaan varautua.


title: Kontingenssi

text:
Tällainen varautumissääntö on esimerkiksi Murphyn laki, joka ennustaa, että lukuisista eri mahdollisista vaihtoehdoista kannattaa varautua tilanteen kannalta haitallisimpaan vaihtoehtoon.
Tässä onnistuminen vaatii varovaisuutta ja mahdollisien vaihtoehtojen rajaaman pelivaran tunnistamista.


title: Radio Ykkönen

text: Radio Ykkönen (virallisesti Oy Radio Ykkönen – Radio Ettan Ab, lempinimeltään vain "Ettan") oli helsinkiläinen kaupallinen paikallisradio. Sen lähetystaajuus oli 91,1 MHz. Säännölliset lähetykset alkoivat elokuussa 1985. Aseman toiminta päättyi konkurssiin loppuvuodesta 1995. Sen välitön syy olivat maksamatta jääneet tekijänoikeusmaksut. Kanavan nimeä ei tule sekoittaa Yle Radio 1:een, jonka nimi oli vuosina 1990–2003 Ylen Ykkönen.


title: Radio Ykkönen

text: Loppuvaiheessaan Ettan omisti kaksi ulkolähetysautoa (UT-1 Chevrolet Chevyvan Starcraft ja UT-2 Toyota Hiace), joilla tehtiin suorien selostusten lisäksi myös suuria musiikkiohjelmia, esimerkiksi Helsingin Juhlaviikoilta, Finlandia-talolta, hotelli Hesperiasta ja Tallinnan Laululavalta. Useiden vuosien ajan Ettanin jouluaaton kohokohta oli Ylioppilaskunnan Laulajien joulukonsertti, äänitettynä yhtiön UT-autolla jossain Helsingin kirkossa. Isommassa UT-autossa oli CD-tasoinen digitaalinen stereolinkki autosta asemalle sekä 16-raitainen musiikkinauhoitustekniikka. Eräs pitkäikäisimpiä ulkotuotantoja koko yhtiön historiassa oli Ilkka Kylävaaran isännöimä, viikoittainen suora keskusteluohjelma "Pidot Tornissa", joka lähetettiin radiolinkillä hotelli Tornin baarista ja jossa vakiovieraina olivat Jutta Zilliacus ja Ben Zyskowicz.


title: Radio Ykkönen

text: Radio Ykkönen oli myös ensimmäisiä kaupallisia radioyrityksiä Suomessa, joka otti käyttöön keskitetyn, tietokoneistetun toimitus- ja ulosajojärjestelmän sekä studioäänityksissä että radio-ohjelman ulosajossa, noin vuotta ennen yhtiön konkurssia, jolloin koko äänituotanto siirtyi analogisesta tekniikasta digitaaliseen. Digitaalisissa audiosiirtoyhteyksissä Ettan toteutti vuonna 1991 mannertenvälisen suoran digitaalisen duplex-simultaanilähetyksen Los Angelesista Helsinkiin AT&T:n Switched56-palvelun, France Cables et Radion DigiNet-järjestelmän ja viestintäsatelliittien avulla. Yhteistuotannon amerikkalaisena yhteistyöasemana toimi KLAC Beverly Hillsistä (nykyisin Fox Sports Radio), ja ohjelmissa haastateltiin amerikkalaisia musiikkikuuluisuuksia, kuten Buck Owensia ja Richard Carpenteria.


title: Radio Ykkönen

text: 1986 Radio Ykkönen järjesti Suomen ensimmäisen DJ-kilpailun radiossa. Tämän kisan voitti Aku Lohimäki. Voittaja sai oman ohjelman kanavalle. Aku-Show tuli Radio Ykkösen taajuudella 1986–1987 perjantaisin 19.30–21.00.


title: Radio Ykkönen

text: Aseman teknisenä päällikkönä toimi lähes koko sen toiminta-ajan Jukka Laaksonen. Hänen ja Ettanin tuotantotoimiston alaisuudessa toimi neljä päätoimista äänittäjää ja tuotantopäällikkö. Yölähetysajat vuokrattiin itsenäisille ohjelmantuottajille, joita olivat DJ Black Mike:n Black Mike Oy aputoiminimellä Radio Energy (1.1.–31.5.1989) ja Folke West.


title: Radio Ykkönen

text: Helsingin Metsälään perustettiin ensimmäinen keskitetty radioasema, jolta lähetettiin kaikkien helsinkiläisten kaupallisten radiokanavien ohjelmat. Tällä oli suuri merkitys kuuluvuudelle, sillä liikenneministeriö rajoitti Suomessa paikallisradion maksimi lähetystehoksi 100 W. Metsälän edullisen sijainnin ja korkean maston ansiosta lähetykset saattoivat tälläkin teholla kuulua Porvoon seudulle asti. Myöhemmin paikallisradioiden sallittu maksimiteho nostettiin 200 wattiin ja 2000-luvun alusta lähtien on lupia myönnetty jopa 1 kW:n lähetysteholle. Asemien ketjuuntuessa on lähetystehojen rajoitus menettänyt merkitystään.


title: Radio Ykkönen

text: Radio Ykkösen toimitusjohtajana ja vastuullisena päätoimittajana toimi lähes loppuun saakka Markku Veijalainen, jonka tilalle aivan viime vaiheissa, Veijalaisen erottua, tuli Pirjo Kauppinen. Aseman omistivat yhdessä Helsingin Sanomat, Kansan Uutiset, Suomenmaa, Hufvudstadsbladet, Suomen Sosiaalidemokraatti, Suomen Uutiset ja Uusi Suomi.


title: Jali Timari

text: Jali Timari (s. 1927) oli tamperelainen asesuunnittelija ja keksijä.


title: Jali Timari

text: Tunnetuin Timarin suunnittelemista aseista oli Jatimatic-konepistooli (sanoista Jali Timari Automatic). Timarista tuli Tampereen Asepaja Oy:n (TAP) pääosakas ja johtaja hänen ja toisen tamperelaisen asesuunnittelijan, Torsti Laaksosen tultua yrityksen osakkaiksi vuonna 1976. Yrityksen perustaja Niilo Lahtinen oli kuollut 1968. Tampereen Asepaja alkoi tuolloin suunnitella omaa asevalmistusta. Asepajan tiloissa Hatanpäänvaltatiellä toimi myös toinen Timarin omistama yritys "Muovi ja Muotti Oy" (myöhemmin "Icaplast Ky/Oy"). Muita Timarin suunnittelemia aseita olivat luodikko Finnrifle sekä yhdessä Laaksosen kanssa suunnittellut Finnbiathlon-ampumahiihtopienoiskivääri ja Lakelander-luodikko.


title: Jali Timari

text: Jati-Maticien myynnistä ulkomaille paljastui 1980-luvun puolivälissä useita skandaaleja ja Timari tuomittiin vuonna 1986 puolen vuoden ehdolliseen vankeuteen muun muassa aseiden salakuljetuksesta. Sen seurauksena Hämeen lääninhallitus kielsi häneltä aseiden valmistuksen, eikä Jati-Maticeja enää valmistettu Suomessa. Aseen piraattikopioita alettiin sen jälkeen valmistaa ilman Timarin lupaa Kiinassa.


title: Perhosvaikutus

text: Perhosvaikutus eli perhosefekti () on kaaosteoriassa käytetty vertaus siitä, että perhosen siivenisku voisi saada aikaan myrskyn toisella puolella maapalloa. Laajemmin ja tarkemmin se käsitetään epälineaarisessa järjestelmässä olevaksi ominaisuudeksi, jossa pienet muutokset alkutilassa tai välivaiheissa aikaansaavat suuria muutoksia tapahtumassa. Perhosefektissä kaaoottisuus syntyy kun muutoksen koko ei ole verrannollinen sen määrään vaan erot kasvavat ”korkoa korolle”, jolloin pienikin muutos tai häiriö voi aikaansaada suuria vaikutuksia.


title: Perhosvaikutus

text: Ilmiön keksi meteorologi Edward Lorenz, joka vuonna 1961 keksi sääennusteisiin liittyvässä tutkimuksessaan sen, että tulevan säätilan arvioinnissa alkuarvojen pienikin heitto, esimerkiksi pyöristäminen tai pieni häiriö suuntaan tai toiseen aiheuttaa ketjureaktioita, jotka muuttavat lopputuloksen pitkällä tähtäimellä kokonaan erilaiseksi: pienet syyt johtivat suuriin vaikutuksiin. Ilmiötä alettiin kutsua ”alkuarvoherkkyydeksi”.


title: Perhosvaikutus

text: Perhosvaikutus tuli tunnetuksi Lorenzin esitelmöidessä tieteellisessä kokouksessa Washington D.C:ssä v. 1972, jossa hän kysyi retorisesti, ”Voiko perhosen siipien heilahdus Brasiliassa aiheuttaa tornadon Texasissa?”


title: Mado Robin

text: Madeleine Marie "Mado" Robin (29. joulukuuta 1918 – 10. joulukuuta 1960) oli ranskalainen koloratuurisopraano, joka opiskeli laulamista Italiassa ja piti ensimmäisen resitaalinsa Pariisissa 1942. Hän syntyi Yzeures-sur-Creusessa.


title: Mado Robin

text: Robinilla oli laajan äänialansa ansiosta kattava repertuaari. Eräs hänen rooleistaan oli Léo Delibesin "Lakmén" nimikko-osuus. Hänen esityksensä Lakména levytettiin Deccalle 1952. Muita osia olivat mm. "Lucia di Lammermoorin" (Donizetti) nimikkorooli, Olympia "Hoffmannin kertomuksissa" (Offenbach), Gilda "Rigolettossa" (Verdi), Rosina "Sevillan parturissa" (Rossini) ja Leyla "Helmenkalastajissa" (Bizet).


title: Mado Robin

text: Robin lähti vuonna 1954 San Franciscoon ja teki myös menestyksekkään kiertueen Neuvostoliitossa. Hän menehtyi syöpään Pariisissa 51-vuotiaana 10.12.1960. Robin oli naimisissa englantilaisen Alan Smithin kanssa, joka kuoli auto-onnettomuudessa pian toisen maailmansodan jälkeen. Heillä oli yksi tytär.


title: Rutto (sarjakuvahahmo)

text: Rutto on fiktiivinen henkilö Marvel Comicsin sarjakuvissa. Hän taisteli muiden Tuhon ratsumiesten rinnalla Tekijä-X:ää vastaan.


title: Rutto (sarjakuvahahmo)

text: Rutto oli vanha nainen, joka oli immuuni kaikkia sairauksia vastaan. Hän myös kykeni imemään taudit itseensä ja levittää niitä muihin kosketuksen välityksellä. Hän pystyi joko tartuttamaan toiset johonkin lievään tautiin tai aiheuttaa halutessaan jopa kuoleman.


title: Rutto (sarjakuvahahmo)

text: Ruton selviydyttyä Marauderien aiheuttamasta Morlokkien joukkomurhasta, Tuho pyysi häntä liittyvään joukkoihinsa. Rutto suostui ja hyökkäsi myöhemmin yhdessä muiden ratsumiesten kanssa Manhattanille tappaen lukuisia ihmisiä. Hän kuoli, kun Julie Power löi hänet lentävän metallisen hevosen selästä ja putosi maahan.


title: Raili Veivo

text: Raili Pirkko Veivo (20. toukokuuta 1930 Helsinki – 11. helmikuuta 1993 Tampere) oli suomalainen näyttelijä, joka esiintyi noin kymmenessä elokuvassa. Elokuvassa "Aika hyvä ihmiseksi" (1977) Veivolla oli taloudenhoitaja Karoliinan rooli, mistä hän sai Jussi-patsaan. Veivo esiintyi myös muun muassa elokuvissa "Aatamin puvussa ja vähän Eevankin" (1971) sekä "Siunattu hulluus" (1975). Televisiossa hän esiintyi Sirkuspelle Hermannin Äitiliinin roolissa. Veivo on haudattu Malmin hautausmaalle. Veivon isä oli näyttelijä ja laulaja Hannes Veivo.


title: Raili Veivo

text: Raili Veivo aloitti näyttelijäuransa Kansanteatteri-Työväenteatteri Vallilan teatterissa, sieltä hän siirtyi Porin teatteriin ja sen jälkeen Hämeenlinnaan. Veivo oli kiinnitettynä Hämeenlinnan Kaupunginteatteriin 1961-1967 ja sen jälkeen Tampereen Työväen Teatteriin. Hän oli vivahteikas luonnenäyttelijä ja railakas komedienne. Hänen merkittäviä teatteriroolejaan olivat esimerkiksi Amanda "Lasisessa eläintarhassa", Amalia "Miehen kylkiluussa", nimiroolit näytelmissä "Niskavuoren vanha emäntä", "Mimmi Paavaliina", "Äiti Peloton" sekä Marie David "Miesvihaajissa".


title: Radio Syke

text:
Radio Syke oli helsinkiläinen paikallisradio. Radio lähetti ohjelmaa taajuudella 96,8 MHz. Sen toiminta alkoi syksyllä 1988 ja päättyi syksyllä 1990. Syke oli aloittaessaan kolmas paikallisradio Helsingissä haastaen aiemmin perustetut Radio Cityn ja Radio Ykkösen. Sykkeen toimitustilat sijaitsivat Kaivokadulla, ja erikoisuutena oli ohikulkijoiden mahdollisuus seurata ohjelman tekoa ikkunan takaa sekä silloin harvinainen ympärivuorokautinen lähetystoiminta. Radio Cityn Juha Tynkkynen oli tosin saanut tämän selville ennen Sykkeen aloitusta ja lanseerasi tämän pikaisesti omalle asemalleen.
Ohjelmapäällikkönä toimi Leo Friman, joka nykyisin tunnetaan Menneisyyden Vangit -yhtyeestä. Kanavalla ei käytetty ns. soittolistoja eli toimittajilla oli mahdollisuus vaikuttaa musiikin valintaan. Päivän ohjelmablokissa oli mukana perinteisesti toimitettuja ohjelmia, juonnettujen lisäksi.


title: Goodpasturen oireyhtymä

text: Goodpasturen oireyhtymä on autoimmuunisairaus, joka ilmenee tavallisimmin munuaisten nopeana vaurioitumisena ja verenvuotona keuhkoissa. Se nimettiin yhdysvaltalaisen Ernest Goodpasturen mukaan.


title: Goodpasturen oireyhtymä

text: Useimmilla Goodpasture-potilailla esiintyy oireita sekä munuaisissa että keuhkoissa. Potilaalla saattaa ilmetä esimerkiksi veriyskää, ja pitkään jatkunut keuhkoverenvuoto voi aiheuttaa aneemisia oireita. Sairaus vahingoittaa monesti munuaisten hiussuonikeräsiä. Munuaisvaurio alkaa monesti oireilla vasta, kun munuaistoiminta on heikennyt jo merkittävissä määrin. Mahdollisia oireita ovat esimerkiksi ruokahaluttomuus, pahoinvointi, kohonnut verenpaine ja ödeema. Sairaus todetaan munuaisbiopsian ja verikokeen avulla.


title: Goodpasturen oireyhtymä

text: Koska nopeasti etenevän sairauden ensioireet ovat lieviä, sitä ei usein saada todetuksi nopeasti. Hoitoon käytetään immunosuppressiivisia lääkkeitä ja kortikosteroideja. Sairauteen liittyy pysyvän munuaisvaurion riski, ja joskus onkin tarpeen toteuttaa munuaisensiirto tai antaa potilaalle dialyysihoitoa.


title: Goodpasturen oireyhtymä

text: Goodpasturen oireyhtymä on harvinainen sairaus. Se oli aiemmin varsin tappava, mutta yhä useampi paranee siitä täysin. Keuhkojen vauriot ovat helpommin hoidettavissa kuin munuaisvaurio. Laaja verenvuoto keuhkoissa saattaa kuitenkin aiheuttaa hengenvaaran jo ennen kuin sairautta on voitu todeta.


title: Pulssinleveysmodulaatio

text: Pulssinleveysmodulaatio (PWM, , tai PDM, ) on modulointitapa, jossa kuormaan menevää jännitettä säädetään muuttamalla pulssisuhdetta niin, että lähtösignaalin keskiarvo yhden värähtelyjakson ajalta laskettuna on sama kuin modulointisignaalin arvo.


title: Pulssinleveysmodulaatio

text: Pulssinleveysmodulaatiota käytetään mm. hakkurityyppisissä jännitelähteissä, D-luokan vahvistimissa ja sähkömoottoreiden sekä monenlaisten valaisimien tehonsäädössä. Tärkeä etu pulssinleveysmodulaation käytössä on, että kytkimenä toimiva komponentti on suurimman osan ajasta joko johtavassa tilassa tai estää virran kulun kokonaan, jolloin siinä ei tapahdu suurta tehohäviötä ja laitteen hyötysuhde säilyy korkeana verrattuna muuttuvaan resistanssiin perustuviin säätimiin, himmentimiin ja vahvistimiin.


title: Pulssinleveysmodulaatio

text: Mikäli pulssinleveysmodulaatiota ohjataan digitaalisesti, vaikkapa mikrokontrollerilla, eri pulssisuhdevaihtoehtoja on rajallinen määrä. Mahdollisten pulssisuhteiden lukumäärää nimitetään "resoluutioksi". PWM-signaalin digitaalisessa muodostamisessa voidaan käyttää esimerkiksi kellosignaaliin liitettyjä laskureita, jotka vaihtavat lähdön tilan toiseksi, kun tietty määrä kellojaksoja on kulunut.


title: Pulssinleveysmodulaatio

text: Analogisesti pulssinleveysmodulaatio voidaan toteuttaa syöttämällä komparaattorin toiseen tuloon modulointisignaalia ja toiseen tuloon huomattavasti korkeataajuisempaa ja amplitudiltaan vähintään yhtä suurta ja vakiotaajuista kolmio- tai saha-aaltoa. Tällöin komparaattorin lähtösignaali on pulssinleveysmoduloitua kanttiaaltoa. Tämä 1-bittinen digitaalinen signaali saadaan takaisin analogiseksi viemällä se alipäästösuotimen läpi. Usein signaalilla ohjataan esimerkiksi tehotransistoria, jolloin saadaan aikaan vahvistusta ja vasta vahvistettu signaali suodatetaan analogiseksi. Komparaattorin lähdöstä saatavalla signaalilla voidaan katkoa periaatteessa myös vaihtojännitettä. Usein vaihtojännitteen tapauksessa tehon säätämiseen käytetään kuitenkin yksinkertaisempia tyristori- ja triac-kytkentöjä.


title: Pulssinleveysmodulaatio

text: Signaalin muodostamiseen voidaan käyttää myös deltamodulaatiota, jossa vaihdetaan lähdön tilaa, kun lähtösignaalin keskiarvo poikkeaa tietyn verran modulointisignaalista. Tällöin signaali ei kuitenkaan ole vakiotaajuista. Deltamoduloidun 1-bittisen signaalin muuntaminen analogiseksi vaatii integraattoripiirin.


title: Pulssinleveysmodulaatio

text: Sigma-deltamodulaatio on kehittyneempi versio deltamodulaatiosta. Se poikkeaa deltamodulaatiosta niin, että integraattori on siirretty piirin sisälle. Ensin muodostetaan virhesignaali vähentämällä tulosignaalista lähtösignaali. Tämän jälkeen virhesignaali integroidaan ja kvantisoidaan. Sigma-deltamoduloitu signaali voidaan muuntaa 1-bittisestä digitaalisignaalista analogiseksi pelkän alipäästösuotimen avulla. Mikäli sigma-deltamodulaattorista tehdään useampiasteinen, kohinan spektri saadaan painotettua korkeammille taajuuksille ja sen suodattaminen alipäästösuotimen avulla onnistuu paremmin.


title: Luettelo toisessa maailmansodassa kuolleiden määristä

text: Toinen maailmansota oli maailmassa käydyistä yksittäisistä konflikteista tappavin aiheuttaen kymmenien miljoonien ihmisten kuoleman.


text: Toisen maailmansodan kokonaisuhrimäärän on arvioitu olleen suunnilleen 62 miljoonaa ihmistä. Siviilejä näistä oli noin 37 miljoonaa ja sotilaita noin 25 miljoonaa. Liittoutuneet menettivät noin 51 miljoonaa ihmistä ja akselivallat noin 11 miljoonaa. (Huomaa, että jotkin akselivallat vaihtoivat puolta ja liittyivät liittoutuneisiin kesken sodan, joten kyseisten valtioiden tappiot on liitetty liittoutuneiden tappioihin riippumatta siitä, milloin tappiot tulivat).


text: Suhteettomia menetyksiä kärsivät useat sotaan osallistuneet valtiot.


title: Juan Vicente Gómez

text: Juan Vicente Gómez (24. heinäkuuta 1857 – 17. joulukuuta 1935) oli Venezuelan "caudillo" vuosina 1908–1935. Hän hallitsi maata omina tiluksinaan ja hyötyi merkittävästi öljylöydöistä.


title: Juan Vicente Gómez

text: La Mulerassa Estado Táchirassa Länsi-Andeilla syntynyt intiaanitaustainen ja lähes lukutaidoton Gómez liittyi Cipriano Castron armeijaan 1899 ja hänestä tuli valtaan nousseen Castron neuvonantaja, varapresidentti ja armeijan komentaja. Vuonna 1908 hän kaappasi vallan entiseltä komentajaltaan tämän ollessa hoidettavana Euroopassa ja julistautui presidentiksi.


title: Juan Vicente Gómez

text: Kongressi nimitti Gómezin presidentiksi virallisesti kaudelle 1910-1914. Vuonna 1913 hän päätti jatkaa kauttaan vielä seitsemällä vuodella. Kaikkiaan valtakausia oli kolme, 1915-1921, 1922-1929 ja 1931-1935. Vuosina 1929-1931 presidenttinä oli muodollisesti Gómezin suosittelema Juan Bautista Pérez.


title: Juan Vicente Gómez

text: Gómez pani Venezuelan talouden raiteille, houkutteli ulkomaisia sijoituksia ja aloitti laajan rautatieverkon ja teiden rakennuksen. Vuonna 1918 Maracaibojärven alueelta löydettiin öljyä, jolla hän maksoi maan ulkomaanvelan ja saavutti ulkovaltojen luottamuksen.


title: Juan Vicente Gómez

text: Vastustajansa Gómez piti tehokkaasti aisoissa salaisen poliisin avulla. Venezuelan armeijasta tuli maanosan parhaiten varustettu.


title: Juan Vicente Gómez

text: Gómez keräsi suuren omaisuuden ja hän oli luultavasti kuollessaan Etelä-Amerikan rikkain mies. Hän ei mennyt naimisiin, mutta sai 60-80 lasta, jotka asetti johtaviin asemiin.


title: Juan Vicente Gómez

text: Gómezin julman vallankäytön vuoksi hän ei ollut kotimaassaan läheskään yhtä suosittu kuin ulkomailla, ja hänen kuoltuaan Caracasissa juhlittiin.


title: Maaliskuun vallankumous

text: Maaliskuun vallankumous voi tarkoittaa jotain seuraavista:


title: DVB-T

text: DVB-T ("Digital Video Broadcasting, Terrestrial") on maanpäällinen digitaalinen (digitaalitelevision) lähetysjärjestelmä, joka on käytössä yli 36 maassa. Järjestelmä lähettää pakattua digitaalista audio/video-lähetettä käyttäen OFDM-modulaatiota (COFDM). Suomessa käytetään 8k- ja 2k-järjestelmiä, missä 8k-järjestelmässä kantoaaltoja on 6 817 kappaletta ja ne ovat 1 116 hertsin välein. Lähdekoodaukseen käytetään MPEG-2-koodausta ja nykyään myös MPEG-4:ää eli H.264:ää.


title: DVB-T

text: Kantoaallon modulointiin käytetään QPSK:ia, 16-QAM:ia ja 64-QAM:ia. DVB-T:n häiriönsieto perustuu ennen modulointia tapahtuvaan virheenkorjausbittien lisäämiseen.


title: Mattie Stepanek

text: Matthew "Mattie" Joseph Thaddeus Stepanek (17. heinäkuuta 1990 – 22. kesäkuuta 2004) oli yhdysvaltalainen runoilija. Hän alkoi kirjoittaa runoutta 3-vuotiaana. Stepanekin kokoelmat olivat "Heartsongs", "Journey Through Heartsongs", "Hope Through Heartsongs", "Celebrate Through Heartsongs" ja "Loving Through Heartsongs". Kolme hänen teoksistaan pääsi New York Timesin bestseller-listalle.


title: Mattie Stepanek

text: Stepanek kärsi mitokondriaalisesta myopatiasta, lihasrappeumasta, joka oli aiheuttanut myös hänen siskonsa ja kahden veljensä kuoleman. Hänen äidillään Jenillä on saman sairauden aikuisiän muoto, joka todettiin vasta lasten synnyttyä. Vuonna 2002 Stepanek nimitettiin Muscular Dystrophy Association -seuran "kansalliseksi hyvän tahdon lähettilääksi".


title: Mattie Stepanek

text: Stepanek esiintyi "The Oprah Winfrey Show'ssa", "Larry King Livessä" ja "Good Morning Americassa". Vaikean sairautensa takia hän menehtyi Washington (DC):ssä kesäkuussa 2004. Hän oli 13-vuotias. Stepanekin hautajaiset pidettiin 28. kesäkuuta, ja tapahtumaan osallistuivat mm. Oprah Winfrey ja Billy Gilman.


title: Chukwuemeka Odumegwu Ojukwu

text: Päällikkö Chukwuemeka Odumegwu Ojukwu, "Ikemba Nnewi" (4. marraskuuta 1933 – 26. marraskuuta 2011) oli johtajana Biafran separatistisessa valtiossa, joka irrottautui Nigeriasta vuosiksi 1967–70. Hänestä käytetään usein pelkästään nimeä "Ojukwu".


title: Chukwuemeka Odumegwu Ojukwu

text: Ojukwu liittyi nuorena Nigerian armeijaan. Hän nousi lopulta everstiluutnantiksi. Igbojen pogromin aikana paikallisten päälliköiden kokoontuminen Umuahiassa sai aikaan Biafran valtion perustamisen igbojen sydänalueelle. Ojukwu valittiin samalla igbojen johtajaksi.


title: Chukwuemeka Odumegwu Ojukwu

text: Biafran kaatumisen jälkeen Ojukwu pakeni maasta ja eli Norsunluurannikolla 13 vuotta. Vuonna 1980 presidentti Shehu Shagari armahti Ojukwun vahvistaakseen suosiotaan igbojen keskuudessa ja myönsi hänelle pääsyn maahan.


title: Markus Heikkerö

text: Markus Tarmo Heikkerö (s. 25. tammikuuta 1952 Helsinki) on suomalainen muusikko, sarjakuvapiirtäjä ja kuvataiteilija. Hän on soittanut lyömäsoittimia muun muassa yhtyeissä Sperm, Haikara ja Sleepy Sleepers. Hänen kuvataiteensa on usein surrealistista. Aikoinaan hänen seksuaalisesti latautuneet työnsä, joihin kuului muun muassa maalaus, jossa Aku Ankka masturboi, herättivät siinä määrin kohua ja närkästystä, että niitä vaadittiin sensuroitaviksi. Heikkerö on myös toiminut opetustehtävissä muun muassa Lahden Taideinstituutissa.


title: Markus Heikkerö

text: Markus Heikkerön vanhemmat olivat metsänhoitaja Topi Elias Heikkerö ja farmaseutti Anna-Liisa Hoffrén. Hän esiintyi ensimmäisen kerran julkisesti kuvataiteilijana vuonna 1968 yhteisnäyttelyssä "13 Eri mieltä" Kluuvin galleriassa, Helsingissä. Hänen ensimmäinen yksityisnäyttelynsä oli Helsingissä vuonna 1969. Heikkerö maalasi 1960- ja 1970-luvuilla surrealistisia maalauksia, joissa esiintyi orgaanisia ihmisen elimiä. Useita vuosia hänen työnsä painopiste oli julisteiden ja levynkansien suunnitelussa. Läpi uransa hän on kuvannut ihmisenä olemisen dilemmaa ja mikro- sekä makrokosmoksia.


title: Markus Heikkerö

text: Heikkerö opiskeli vuodesta 1976 Taideteollisessa korkeakoulussa, josta hän valmistui vuonna 1980. Koulussa järjestettiin ruiskumaalauskurssi, ja Heikkerö alkoi tehdä ruiskumaalauksia akryyli- ja guassi-väreillä. Hän halusi yhdistää pop-taiteen elementtejä surrealismiin. Teoksissaan hän kuvasi suomalaisen kulttuurin pop-ikoneja ja surrealistisia maisemia, joissa esimerkiksi Mona Lisa lentää mikroskoopilla autioon tyhjyyden mereen. Vuonna 1986 hän piti laajan näyttelyn "Surrealistinen popismi" Kluuvin Galleriassa Helsingissä.


title: Markus Heikkerö

text: Vuonna 1992 Markus Heikkerö kutsuttiin vierailevaksi professoriksi ja taiteilijaksi Tennesseen yliopistoon Knoxvilleen Yhdysvaltoihin. Siellä hän maalasi kokoelman akryylimaalauksia. Heikkerö siirtyi hiljalleen takaisin öljyväritekniikkaan. Vuosien 1995 ja 1997 välillä hän työskenteli San Franciscossa, Kaliforniassa. Vuonna 1999 Heikkeröllä oli yksityisnäyttely Nykytaiteen museo Kiasmassa. Teoksissaan hän yhdisteli sekä eurooppalaisen että amerikkalaisen kulttuurin elementtejä. Heikkerön maalauksia oli esillä myös "Popcornia ja politiikkaa" -näyttelyssä ja "Maisema Kiasman kokoelmissa" -näyttelyssä.


title: Markus Heikkerö

text: Vuonna 2013 Markus Heikkerö lahjoitti Kiasman kokoelmiin 111 teostaan. Lahjoitus sisältää hänen keskeiset teoksensa vuodesta 1967 aina 2000-luvulle.


title: Macintosh IIvi

text: Macintosh IIvi oli Apple Computerin 19. lokakuuta 1992 julkaisema, Macintosh II -malliin perustunut tietokone. Laite julkaistiin yhdessä tehokkaamman Macintosh IIvx:n kanssa. Macintosh IIvi:tä myytiin myös nimillä Performa 600 ja Performa 600CD. Macintosh IIvi:n tuotanto lopetettiin 10. helmikuuta 1993, jolloin laite oli ollut markkinoilla vain neljä kuukautta tehden siitä erään lyhytikäisimmistä Macintosheista .Performat käyttivät nopeampaa 32 MHz:n Motorola 68030 -suoritinta. Kuten Macintosh IIvx -mallissakin, emolevyn 16-bittinen väylä oli liian hidas suorittimen 32-bittiselle väylälle. Performissa oli toinenkin rajoitus, emolevyn L2-välimuisti ei ollut käytössä lainkaan. Epäonnistunut arkkitehtuuri on tehnyt Performa 600 -malleista erään huonoimmiksi arvostetuista Macintosheista.


title: Costa

text: Costa voi tarkoittaa seuraavia:


title: Raskaustesti

text: Raskaustesti on koe, jolla voidaan määrittää, onko henkilö raskaana. Nykyään raskaustestin voi suorittaa laboratorion asemasta itse kaupallisilla testituotteilla, jotka antavat lähes yhtä luotettavan tuloksen kuin laboratoriossa tehtävä koe. Kotitestejä voi ostaa apteekista, hyvin varustetuista päivittäistavarakaupoista ja internetin kautta.


title: Raskaustesti

text: Raskaustestit mittaavat verestä tai virtsasta istukkahormonin (hCG, humaani koriongonadotropiini) pitoisuuksia. Suurin osa testeistä käyttää vasta-ainetta, joka sitoutuu istukkahormonin β-alayksikköön. Istukkahormonia erittää alkio pian hedelmöityksen jälkeen, ja kun alkion implantaatio kohtuun on tapahtunut, hormonin eritys siirtyy istukan tehtäväksi. Hormonin pitoisuus veressä kaksinkertaistuu noin 48 tunnin välein ja saavuttaa huippunsa 50–70 päivän kohdalla. Istukkahormoni on noussut mitattavalle tasolle 11 päivää hedelmöityksen jälkeen 98 prosentilla naisista.


title: Raskaustesti

text: Raskaustesti voi antaa joko kvalitatiivisen (on tai ei ole raskaana) tai kvantitatiivisen tuloksen (istukkahormonin määrä noin tarkkuudella 1 IU/l). Jälkimmäisiä testejä käytetään laboratoriossa muun muassa raskauden kehittymistä seurattaessa ja diagnosoitaessa kohdunulkoista raskautta tai rypäleraskautta.


title: Raskaustesti

text: Ennen kemiallisten testien kehittämistä raskauden testaamiseen käytettiin 1940- ja 1950-luvuilla kynsisammakkoa. Sammakkoon ruiskutettiin naisen virtsaa ja mikäli hän oli raskaana, sammakko alkoi laskea kutua, koska gonadotropiini aiheuttaa sammakonmunien kypsymisen alle vuorokaudessa. Kynsisammakon käyttö oli ensimmäinen luotettava raskaustesti.


title: Raskaustesti

text: Kuten suurin osa testeistä, raskaustestikin voi antaa vääriä positiivisia tai vääriä negatiivisia tuloksia. Pääosin raskaustestit ovat kuitenkin varsin luotettavia.


title: Raskaustesti

text: Väärä negatiivinen tulos voidaan saada, jos testi tehdään liian varhain. Vain viidellä prosentilla raskaana olevista naisista on mitattavia istukkahormonin pitoisuuksia veressä kahdeksan päivää hedelmöityksen jälkeen. Muutama päivä kuukautisten poisjäännin jälkeen tehty testi antaa useimmiten luotettavan tuloksen, jos naisen kuukautiskierto on säännöllinen. Epäiltäessä väärää negatiivista tulosta kannattaa raskaustesti toistaa muutaman päivän kuluttua.


title: Raskaustesti

text: Väärä positiivinen tulos voidaan joskus nähdä verikokeessa, jos muut veressä olevat yhdisteet häiritsevät käytettyä testimenetelmää. Tällaisia yhdisteitä ovat muun muassa luteinisoiva hormoni (LH), reumatekijä, tietyt vasta-aineet ja aivolisäkkeen tuottama hCG. Väärä positiivinen tulos saadaan näissä tapauksissa paljastettua esimerkiksi tekemällä raskaustesti virtsasta tai käyttämällä toista testimenetelmää. Myös tietyt sairaudet, kuten trofoblastitauteihin kuuluvat istukkasyöpä ja rypäleraskaus, voivat aiheuttaa väärän positiivisen tuloksen. Jos naiselle annetaan hedelmöityshoitojen yhteydessä istukkahormonia pistoksina, raskaustesti voi näyttää väärää positiivista.


title: Amaury Sport Organisation

text: Amaury Sport Organisation (ASO) on vuonna 1992 perustettu ranskalainen järjestö, joka on tunnettu suurten urheilutapahtumien järjestäjänä. Se on osa ranskalaista mediayhtiötä Éditions Philippe Amauryta (EPA).


title: Amaury Sport Organisation

text: ASO toimii Ranskan ympäriajon, Pariisi-Tours- ja Pariisi–Nizza -pyöräilykilpailujen sekä Dakar-rallin järjestäjäorganisaationa. Lisäksi se järjestää monia muita pienempiä pyöräilykilpailuja ja Pariisin maratonia. Ason presidentti on Jean-Etienne Amaury.


title: Veikko Pihlajamäki (poliitikko)

text: Veikko Jaakko Uolevi Pihlajamäki (4. maaliskuuta 1922 Kauhava – 12. huhtikuuta 2007 Kauhava) oli Suomen Keskustan kansanedustaja (1972–1987) Vaasan läänin vaalipiiristä ja puolustusministeri Sorsan IV hallituksessa (1983–1987). Hän sai ministerin arvonimen 2002.


title: Veikko Pihlajamäki (poliitikko)

text: Pihlajamäki oli presidentin valitsijamies kolmesti (1968, 1978, 1982) ja kuului kotikuntansa Kauhavan kunnanvaltuustoon yli 30 vuotta (1961–1993). Hän johti keskustan Etelä-Pohjanmaan piiriä vuodet 1970–1983. Koulutukseltaan hän oli diplomi-insinööri (Teknillisen korkeakoulun maanmittausosasto, 1949).


title: Veikko Pihlajamäki (poliitikko)

text: Hän kuului keskustan niin sanottuun ”Mustaan tusinaan”, puolueen konservatiiviseen siipeen. Hän muun muassa kannatti Johannes Virolaista puolueen presidenttiehdokkaaksi vuoden 1982 presidentinvaaleihin, kun korkein keskustajohto pääsääntöisesti oli Ahti Karjalaisen ehdokkuuden takana.


title: Veikko Pihlajamäki

text: Veikko Pihlajamäki on seuraavien henkilöiden nimi:


title: Macintosh IIvx

text: Macintosh IIvx oli Apple Computerin 19. lokakuuta 1992 julkaisema, Macintosh II -malliin perustunut tietokone. Macintosh IIvx oli ensimmäinen Applen tietokone, jossa oli metallikuorinen kotelo ja valinnainen, sisäinen CD-ROM-asema. Laitteesta julkaistiin myös edullisempi versio Macintosh IIvi, joka oli suorituskyvyltään vaatimattomampi eikä sisältänyt liukulukuprosessoria. Macintosh IIvi:stä julkaistiin myös Performa-malleja. Edullisesta LC-emolevystä johtuen Macintosh IIvx:n arkkitehtuuri ei pystynyt käyttämään hyväkseen nopeaa, 32 MHz:n suoritinta. Vanha 25 MHz:n Macintosh IIci pärjäsi IIvx:n rinnalla hyvin, suoriutuen joistain tehtävistä nopeamminkin. Macintosh IIvx:n tuotanto lopetettiin 21. lokakuuta 1993.Macintosh IIvx -projektin tavoite oli rakentaa ensimmäinen Macintosh, jossa olisi sisäinen CD-ROM-asema. Applen toimitusjohtajan John Sculleyn vuodettua tietoja optisen aseman sisältävän tietokoneen kehittämisestä MacWorld-konferenssissa Tokiossa projektin aikataulua kiristettiin. Tavoittaakseen markkinoiden paineet komponenttien valinnassa tehtiin kompromisseja. Suurin vaikutus lopullisen tuotteen huonoon menestykseen oli laitteen 16 MHz:n väylällä toimiva emolevy, joka ei pysynyt 32 MHz:n 32-bittisellä väylällä varustetun suorittimen vauhdissa. Sarjaportin maksiminopeudeksi rajoitettiin 57,6 kbit/s, mikä vaikutti etenkin MIDI-laitteiden toimintaan.


title: Macintosh IIvx

text: Neljän kuukauden kuluttua Macintosh IIvx:n tultua markkinoille tehokkaampi ja halvempi Centris 650 julkaistiin. Macintosh IIvx:n saattoi päivittää Centris 650:ksi komponenttipäivityksellä.


title: Mittaustukialus Prisma

text:
Mittaustukialus Prisma on Rauma-Repola Oy:n Savonlinnan telakalla vuonna 1978 rakennettu merenmittaajien tukialus. Se valmistui Merenkulkuhallituksen, myöh. Merenkulkulaitos käyttöön.
Mitoiltaan Prisma on 60 x 13 x 3 metriä. Se on suurin koskaan Saimaan kanavan kautta merelle siirretty alus: kaikista suluista piti poistaa siirron ajaksi johteet ja silti alus mahtui vain juuri ja juuri.


title: Mittaustukialus Prisma

text: Alus suunniteltiin tukialus Kallan pohjalta, tosin se on yli kaksisataa tonnia suurempi ja varustettu jo alun alkaen kuljetuskoneistolla; aluksessa oli kaksi kansiperämoottoria ja keskilaivassa läpikulkeva "Aquamaster"-ruoripotkuri. Kansiperämoottorit oli sijoitettu aluksen perässä olevaan suorakaiteen muotoiseen syvennykseen; aluksen konehuone oli sijoitettu aivan perään, minkä merkkinä aluksen savupiippu on aivan kansirakenteiden takareunassa. Koneisto on dieselsähköinen ja teho 630 hevosvoimaa. Kaikki kolme vetolaitetta kääntyvät 360 astetta ja voidaan tarvittaessa nostaa ylös, jolloin syväys pienenee kahteen metriin, normaalisti se on noin kolme. Koneiston avulla alus pystyy tarvittaessa liikkumaan kaikkiin suuntiin, jopa vinottain tai suoraan poikittain. Matkanopeus on 7,5 solmua.


title: Mittaustukialus Prisma

text: Aluksen keulakannella on kuuden tonnin nosturi, jolla mittausveneiden moottorit ja muut raskaat kappaleet voidaan siirtää korjaamoon. Nosturin lähellä on kansipaikat kolmelle apuveneelle. Siltakannen katolla on helikopterikenttä. Aluksessa on, kuten kaikissa nykyaikaisissa valtion työaluksissa, biologinen vedenpuhdistamo. Aluksen viemäri- ja vesijohtojärjestelmä voidaan tarvittaessa yhdistää kunnalliseen verkostoon. Aluksessa on majoitustilat yli 50 miehelle, piirustussali 12 piirtäjälle, sauna, korjaamotilat ja muu tarpeellinen. Alus on lämpöeristetty myös talvikäyttöön sopivaksi.


title: Mittaustukialus Prisma

text: Alukseen liittyi vakiomittauslaivue eli seitsemän kymmenmetristä mittausvenettä ja 4–5 apuvenettä. Merenmittausvarustukseen kuuluivat työntö- ja vaijeriharat.


title: Mittaustukialus Prisma

text: Prisman koneteho on kovalla kelillä hiukan rajallinen, joten tarvittaessa alusta hinataan mittausveneillä. Alus itse ei tee mittauksia kuin poikkeustapauksissa, vaan mittauksen tekevät mittausveneet ja aineisto työstetään tukialuksella.


title: Mittaustukialus Prisma

text: Prisman työkenttä käsitti aluksi merialueen Helsingistä itään aina rajalle asti; sittemmin se on työskennellyt myös lännempänä, aina Ahvenanmerellä asti.


title: Mittaustukialus Prisma

text: Aluksesta saatuja kokemuksia käytettiin hyväksi, kun rakennettiin nimenomaan sisävesien mittaukseen tarkoitetut tukialukset Linssi ja Sesta.


title: Mittaustukialus Prisma

text: 2000-luvun ensimmäisen vuosikymmen puolimailla alus poistettiin vanhentuneena ja tarpeettomana merenmittauskäytöstä.


title: Mittaustukialus Prisma

text: Mittauskäytön loputtua Prisma toimi pitkään Merisotakoululla kadettien majoitustilana koulun asuntolan remontin ajan. Kesällä 2011 alus on Aurajoen rannassa Turussa odottamassa tulevaa myyntiään.


title: Mittaustukialus Prisma

text: Vuonna 2013 Prisma myytiin kaupalliselle merirosvouksen vastaiselle yhtiölle ja poistui Suomesta


title: Tacis

text: Tacis (lyhenne sanoista "Technical Assistance to the Commonwealth of Independent States and Mongolia") on Euroopan unionin vuonna 1991 käynnistämä avustusohjelma, joka on suunnattu entisen Neuvostoliiton maille. Se on painottunut etenkin teknisen avun tarjoamiseen.


title: Phare

text: Phare (lyhenne sanoista "Pologne-Hongrie: assistance à la restructuration des économies") on Euroopan unionin vuonna 1989 käynnistämä avustusohjelma. Se on suunnattu Keski- ja Itä-Euroopan maille, mukaan lukien myös Baltian maat. Nykyisin se on painottunut etenkin Euroopan unionin ulkopuolella olevien Itä-Euroopan jäsenehdokasmaiden jäsenyysvalmisteluihin.


title: Runsaudensarvi

text: Runsaudensarvi () on muinaisten kreikkalaisten ja roomalaisten käyttämä yltäkylläisyyden ja vaurauden symboli. Taiteessa sarvi esitettiin usein kierteisenä ja kukilla tai hedelmillä täytettynä. Se nähtiin usein vaurauden jumala Plutoksen tai onnen jumalatar Fortunan tyyppisten jumaluuksien kädessä. Se oli myös vaurauden ja yltäkylläisyyden jumalatar Abundantian tunnuksena. Symboli juontaa todennäköisesti juurensa härän sarvien käyttämiseen juomapikareina. Nykyisin käsitettä "runsaudensarvi" käytetään kielikuvana tarkoittamaan jotain vaurautta tuottavaa tai ehtymätöntä asiaa. Itämerensuomalaisen mytologian Sampo on samantapainen vaurauden lähde.


title: Dorothy Stratten

text: Dorothy Stratten (oik. Dorothy Ruth Hoogstraten, 28. helmikuuta 1960 Vancouver, Kanada – 14. elokuuta 1980 Los Angeles, Yhdysvallat) oli kanadalainen valokuvamalli ja näyttelijä.


title: Dorothy Stratten

text: Stratten syntyi Vancouverissa, Brittiläisessä Kolumbiassa. Hän oli Playboy-lehden "Playmate of the Month" elokuussa 1979 sekä vuoden 1980 "Playmate of the Year". Stratten ehti esiintyä viidessä elokuvassa, joista yksi sai ensi-iltansa vasta hänen kuolemansa jälkeen.


title: Dorothy Stratten

text: Stratten meni kesäkuussa 1979 naimisiin Paul Sniderin kanssa. Malli kuoli 20-vuotiaana, kun hänen aviomiehensä murhasi hänet ja itsensä seuraavan vuoden elokuussa. Tapauksesta julkaistiin vuonna 1983 elokuva "Star 80". Myös Bryan Adamsin laulu ”The Best Was Yet to Come” kertoo Strattenin murhasta.


title: John Abercromby

text: John Abercromby (15. tammikuuta 1841 – 7. lokakuuta 1924) oli skotlantilainen kivääriprikaatin luutnantti ja Edinburghin yliopiston oikeustieteen kunniatohtori. Hän sai lordin arvonimen 1917, ja hänestä tuli vanhemman veljensä jälkeen viides paroni Abercromby.


title: John Abercromby

text: Jäätyään pois armeijan palveluksesta 1870 Abercromby omistautui kielitieteille, matkailulle ja folkloristiikalle. Hänen keksintöään on muun muassa englanninkielinen termi "beaker", joka kuvaa eri puolilta Eurooppaa arkeologisissa kaivauksissa esiin tulleita juoma-astioita. Hän oli 1913–1918 Skotlannin arkeologisen seuran puheenjohtaja. Hänen testamenttivaroillaan perustettiin Edinburghin yliopistoon arkeologian professuuri.


title: John Abercromby

text: Hänen pääteoksensa "The Pre- and Protohistoric Finns" (2 nidettä 1898) käsittelee suomalaisia loitsurunoja. Hänen ansiostaan myös pelastui täydelliseltä unohdukselta 1500-luvun Kuolan saamen kielen sanaluettelo, joka on sittemmin julkaistu Suomalais-Ugrilaisen seuran aikakauskirjassa. Abercromby teki seuralle myös huomattavia taloudellisia lahjoituksia.


title: Masmalo

text: Masmalo ("Anthyllis vulneraria") on kaksi- tai monivuotinen hernekasvi. Sitä kasvatetaan maanpeittokasvina. Suomessa masmalo on rauhoitettu Ahvenanmaata lukuun ottamatta.


title: Masmalo

text: Masmalo kasvaa 10–100 senttimetriä korkeaksi. Sen kukinto on palleromainen, halkaisijaltaan 2–4 cm ja useimmiten keltainen, joskus oranssinpunainen. Lehdet ovat parijakoisia, kärkilehti selvästi isompi kuin muut.


title: Masmalo

text: Masmalo on hyvin muunteleva kasvi, josta erotetaan lukuisia joskus vaikeasti erotettavia alalajeja sekä muunnoksia. Suomessa tavataan neljä masmalon alalajeista.Masmaloa kasvaa lähes koko Euroopassa. Suomessa masmalon alkuperäisiä kasvupaikkoja ovat harjujen paahderinteet. Tienvarsilla ja niityillä laji saattaa myös olla tulokas. Suomessa masmalo on rauhoitettu paitsi Ahvenanmaalla.


title: Masmalo

text: Masmalo kasvaa valoisilla, kuivahkoilla paikoilla kuten niityillä, kallioilla ja tienpientareilla.


title: Masmalo

text: Masmaloa on käytetty muinaisajoista asti villan ja pellavan värjäämiseen. Nykyisin sitä kasvatetaan koriste- ja maanpeittokasvina.


title: Hongkongin pörssi

text: Hongkongin pörssi () on yksi maailmantalouden tärkeimmistä pörsseistä. Se oli tammikuussa 2016 listattujen yhtiöittensä markkina-arvoltaan todennäköisesti maailman seitsemäneksi ja Aasian kolmanneksi suurin pörssi. Sitä suurempia olivat tuolloin New Yorkin pörssi, Nasdaq Inc., Lontoon pörssi, Japanin pörssi, Shanghain pörssi ja Euronext.


title: Hongkongin pörssi

text: Vuonna 1891 perustettu Hongkongin pörssi on yksi kolmesta Kiinassa sijaitsevista arvopaperipörsseistä; muut ovat Shenzhenin ja Shanghain pörssi.


title: Hongkongin pörssi

text: Vuonna 2007 Hongkongin pörssissä oli listattuina 979 yritystä. Vuonna 2011 niitä oli 1 496.


title: Hongkongin pörssi

text: Hang Seng -indeksi (HSI, Hang Seng Index) on Hongkongin pörssin indeksi. Suomessa esimerkiksi Yleisradio julkaisee päivittäin tekstitv:ssä Hang Seng -indeksin arvon.


title: Koululaiva Matti Kurki

text: Koululaiva Matti Kurki oli Suomen laivaston koululaivana 1962-1974.


title: Koululaiva Matti Kurki

text: Bay-luokan ilmatorjuntafregatti "HMS Porlock Bay" (viirinumero K650) tilattiin 1944 Britannian Kuninkaalliselle laivastolle tilausnumerolla J602 Charles Hill and Sonsilta Bristolista, koska taisteluissa Japania vastaan tarvittiin ilmatorjuntakykyisiä saattajia. Se korvasi Loch-luokan fregatin "HMS Loch Seaforthin", jonka tilaus oli peruutettu 27. marraskuuta 1943. Sen köli laskettiin 22. marraskuuta 1944 telakkanumerolla 302 ja alus laskettiin vesille 14. kesäkuuta 1945. Fregatti valmistui 8. maaliskuuta 1946 ja se oli samalla telakan viimeinen valmistunut sotalaiva.


title: Koululaiva Matti Kurki

text: Alus ei ehtinyt toiseen maailmansotaan ja se palveli vuoteen 1949, jolloin se siirrettiin reserviin.


title: Koululaiva Matti Kurki

text: Kun Suomi tarvitsi 1960-luvulla uuden koululaivan Suomen Joutsenen tultua siirretyksi Turkuun merimiesammattikouluksi, punnittiin eri vaihtoehtoja.


title: Koululaiva Matti Kurki

text: Ehdokasta etsittäessä "HMS Porlock Bay" todettiin parhaaksi vaihtoehdoksi, vaikka sen tykit olivat tyyppiä, jota merivoimilla ei ollut ennestään. Aluksessa oli pääaseina kaksi 102 mm:n kaksoistykkiä mallia QF 4 inch Mark XVI, ilmatorjuntaa varten kaksi 40 mm Bofors L/60 -kaksoistykkiä, kaksi 40 mm Boforsia ja Hedgehog-syvyysammusheitin, neljä syvyyspomminheitintä ja kaksi syvyyspommikiskoa. Miehistöä aluksella oli normaalisti 140 henkeä. Raskaat tykit olivat englantilaisia Vickersejä ja vaativat omat ammuksensa, Suomessa jo olleet 102 mm vakioammukset eivät sopineet niihin. Aluksen mukana tosin luvattiin suuri ammusvarasto, ja lisäksi uusia ammuksia sitouduttiin toimittamaan niin kauan kuin suomalaiset tarvitsisivat. Ammuksia jäi lopulta ylikin: aluksen viimeisinä kahtena käyttövuotena päätykit olivat käyttökiellossa pääkannen heikkouden vuoksi.


title: Koululaiva Matti Kurki

text: Aluksen todettiin sopivan väliaikaiseksi koululaivaksi kotimaisen aluksen rakentamista odotettaessa, joten alus ostettiin. Komentaja Matts Wikbergin johtama suomalainen miehistö haki aluksen uuteen kotimaahan 19. huhtikuuta 1962. Lehdistö seurasi operaatiota tarkasti, Apu-lehti sai jopa toimittajan ja kuvaajan mukaan tälle matkalle.


title: Koululaiva Matti Kurki

text: Alus jatkoi edeltäjänsä perinnettä maailmanlaajuisilla koulutuspurjehduksillaan. Niitä ehti kertyä kaiken kaikkiaan kuusitoista. Matkat lyhenivät, sillä enää ei kierretty Kap Hornia eikä ajettu Panaman kanavasta, kuten Suomen Joutsen, vaan kaukaisimmat suuntautuivat Sevastopoliin vuonna 1963 ja Kanadan Halifaxiin vuonna 1967. Myöskään Joutsenen mukana useilla matkoilla ollutta suomalaista vientinäyttelyä ei enää otettu matkoille mukaan. Matti Kurki teki Suomen lipun alla yhteensä 16 pitkää ulkomaanmatkaa. Lokiin kertyi yhteensä 124 393,3 merimailia. Alus kävi kahdeksan kertaa Tanskassa, Neuvostoliitossa ja Englannissa neljä kertaa, Puolassa, Norjassa ja Ruotsissa kolme kertaa, Ranskassa kahdesti ja kerran Islannissa, Hollannissa, Maltalla, Yhdysvalloissa, Kanadassa, Italiassa ja Turkissa.


title: Koululaiva Matti Kurki

text: Aluksen päällikköinä toimivat:


title: Koululaiva Matti Kurki

text: Sen viimeiseksi koulutuspurjehdukseksi jäi järjestyksessä 15. matka 30. heinäkuuta – 20. elokuuta 1974 välillä Helsinki – Karlskrona – Kööpenhamina – Leith – Helsinki.


title: Koululaiva Matti Kurki

text: Vuoden 1974 jälkeen alus ei enää liikkunut omin konein, kun viimeinenkin sen kattiloista asetettiin lämmityskieltoon. Viimeiset kaksi vuotta alus oli liikkunut enää yhdellä kattilalla, kun loput menivät käyttökieltoon yksi kerrallaan.


title: Koululaiva Matti Kurki

text: Alus määrättiin toimimaan toistaiseksi kiinteänä koulutustilana Merisotakoulun yhteydessä. Alkuperäiset suunnitelmat emälaivaksi muuttamisesta oli jo tässä vaiheessa hylätty, koska aluksen kattilat olisi pitänyt uusia kokonaan. Tähän ei ollut varaa, ja dieselöinti ei taas rakenteellisista syistä tullut kysymykseen. Samoin pääkansi oli jo palvelusikänsä loppusuoralla, vaikka viimeinen runkokatsastus toukokuussa 1974 antoi vedenalaisten osien kohdalla jopa loistavan tuloksen.


title: Koululaiva Matti Kurki

text: Alus romutettiin 1976. Osa upseeri- ja aliupseerimessien sisustusta siirrettiin Merisotakoulun perinnetiloihin Suomenlinnaan. Pääaseistus 2 x 102 mm:n Vickers-tykit (2 kpl) myytiin romuksi 1976 laivan romutuksen yhteydessä. Yksi kaksoislavetti 2 x 40 mm Bofors-tykeistä on entisen Panssarivarikon alueella Parolassa, jossa on nykyisin Länsi-Suomen Huoltorykmentin Ajoneuvovarikko. Tykkilavetti on huonokuntoinen, koska sitä on vuosikymmenet säilytetty taivasalla. Syvyysammusheitin "Siili" on esillä merimuseo Forum Marinumissa Turussa. Tekniikan museossa on radiohytin kalustoa.


title: Koululaiva Matti Kurki

text: Yksi aluksen potkureista sijoitettiin Upinniemen varuskuntakerhon eteen muistomerkiksi ja myös aluksen ankkurit ketjuineen ovat Upinniemen varuskunnassa, rantasaunan edessä.


title: Koululaiva Matti Kurki

text: Aluksella palvelleet upseerit, aliupseerit, värvätyt ja asevelvolliset ovat muodostaneet Laivastokillan alaisuuteen oman perinneyhdistyksen Matti Kurjen purjehtijat vaalimaan vanhan aluksensa muistoa ja perinteitä. HMS Porlock Bayn ja Matti Kurjen veteraanit ovat pitäneet yhteisiä kokouksiaan vuosina 2004-2007 neljä kertaa: vuonna 2003 Portsmouthissa, 2004 Helsingissä, 2005 Devonportissa ja 2007 Turussa.


title: Koululaiva Matti Kurki

text: Aluksesta on ilmestynyt Roger Smithin kirjoittama kirja "Shipshape and Bristol Fashion" (2007). Roger Smith on HMS Porlock Bay Associationin puheenjohtaja.


title: Koululaiva Matti Kurki

text: Uudeksi koululaivaksi valmistui Wärtsilän Helsingin telakalla vuonna 1979 kauan suunniteltu kotimainen alus, miinalaiva Pohjanmaa.


title: Koululaiva Matti Kurki

text: Matti Kurjen tulosta Suomeen tuli 50 vuotta huhtikuussa 2012. Lähes satapäisen veteraanijoukon kesken muisteltiin Upinniemessä (Obbnäs) vanhaa alusta ja palvelua siinä vuosina 1962-1976. Kaksi brittiveteraania oli tullut muistelemaan alustaan.


title: Thierry Sabine

text: Thierry Sabine (13. kesäkuuta 1949, Neuilly-sur-Seine - 14. tammikuuta 1986, Mali) oli ranskalainen seikkailija, moottoripyöräilijä ja Pariisi-Dakar-rallin perustaja sekä pääorganisaattori.


title: Thierry Sabine

text: Vuonna 1977 Sabine osallistui Abidjan-Nizza-erämaakilpailuun moottoripyörällä. Rallin aikana hän eksyi Libyassa autiomaahan ja päätti, että aavikko olisi hyvä paikka vuosittaiselle kilpailulle, jossa jokainen voisi koetella kykyjään. Hän suunnitteli reitin, joka alkaisi Pariisista, Ranskasta ja päättyisi Dakariin, Senegaliin. Historian ensimmäinen Pariisi-Dakar-ralli alkoi 28. joulukuuta 1978. Siitä lähtien Sabine omistautui loppuelämäkseen Pariisi-Dakar-rallin järjestämiseen.


title: Thierry Sabine

text: Thierry Sabine menehtyi vuoden 1986 Pariisi-Dakar-rallin aikana helikopterionnettomuudessa lähellä Gourma-Rharousia, Malissa.


title: Laura Branigan

text: Laura Ann Branigan (3. heinäkuuta 1952 Brewster, New York – 26. elokuuta 2004 East Quogue, New York) oli yhdysvaltalainen poplaulaja ja näyttelijä, jolla oli italialaisia ja irlantilaisia sukujuuria. Hänet muistettaneen parhaiten 1980-luvun discohitistään "Self Control" joka oli cover RAFF:n alkuperäisestä versiosta. Branigan tunnettiin myös vahvasta, neljä oktaavia kattavasta sopraanoäänestään.


title: Laura Branigan

text: Braniganin debyyttialbumi "Branigan" ilmestyi vuonna 1982, jolta nousi Pohjois-Amerikassa listoille single ”Gloria”. Kappale toi laulajalle myös hänen ensimmäisen Grammy-ehdokkuutensa. Braniganin kolmannen albumin single ”Self Control” oli maailmanlaajuinen menestys, ja hänen uransa suurin hitti. Ennen omaa soolouraansa Branigan oli toiminut Leonard Cohenin taustalaulajana. Musiikin lisäksi Branigan oli opiskellut näyttelemistä teatterissa ja esiintyi 1980-luvulla tv-sarjoissa ja satunnaisissa elokuvissa. 2000-luvulla hän esiintyi Janis Joplinille omistetussa musikaalissa "Love, Janis".


title: Laura Branigan

text: Branigan levytti musiikkinsa Atlantic Records -yhtiölle.


title: Laura Branigan

text: Laura Branigan kuoli kotonaan New Yorkin East Quoguessa 26. elokuuta 2004. Braniganin kuoleman 52 vuoden iässä aiheutti äkillinen aivoaneurysma. Hänen tuhkansa siroteltiin Long Islandin salmelle.


title: Monsuuni (kirja)

text: Monsuuni (alkuteos: Monsoon) on Wilbur Smithin vuonna 1999 ensi kerran julkaistu 1600-luvun loppupuolelle sijoittuva, Courtneyn merenkulkijasuvun tarinaa kertova romaani. Se on itsenäinen jatko-osa romaanille Petolinnut.


title: Monsuuni (kirja)

text:
Monsuuni jatkaa Sir Hal Courtneyn poikien Williamin, Tomin, Guyn ja Dorianin seikkailujen kuvausta. Lähtötilanteessa Halin vanhin poika William, alias Musta Billy, avioituu ja perii isänsä tilukset High Wealdissa. Itä-Intian kauppakomppania lähettää Halin pysäyttämään kauppa-asemia ja -laivoja väijyvää piraattia, nimeltään Janghiri. Janghirin päästä palkkioksi Sir Hal Courtney saisi päärin arvon ja paikan ylähuoneessa. Kolme nuorinta poikaa lähtevät isänsä mukaan Williamin jäädessä hoitamaan tiluksia ja tinakaivoksia kotiin Devonshireen. Courtneyn laivoihin lastataan myös vaihtotavaraa vietäväksi Bombay:n kauppa-asemalle ja matkalle mukaan tulee vielä kauppakomppanian uusi tilintarkastaja vaimonsa ja tyttäriensä kanssa. Laivamatkan aikana sekä Tom että Guy rakastuvat samaan tyttäreen josta ei tietenkään hyvää seuraa. Veljesten välit eskaloituvat täyden sodan partaalle ja veljessurmakaan ei ole kaukana Guyn haastaessa veljensä kaksintaisteluun. Arabialaiset orjakauppiaat kaappaavat nuorimman veljen, punatukkaisen Dorianin ja myyvät hänet Omanin kaliffille, al-Malikille joka adoptoi Dorianin pojakseen ja antaa tälle nimen al-Salil. Aikaa myöten Dorian rakastuu kalifin erään jalkavaimon tyttäreen Yasminiin ja pelastaa tämän kalifin erään toisen pojan, Zayn al-Dinin käsistä.
Guy jää kauppakomppanian töihin Intiaan ja Tom purjehtii isänsä mukana takaisin Englantiin. Isänsä kuoltua ja Mustan Billyn perittyä tämän päärin arvon ja omaisuuden, Tom joutuu käsikähmään hänen kanssaan, jonka seurauksena Billy kuolee ja Tomin on paettava maasta. Hän onnistuu kokoamaan miehistön ja pakenee laivalla kohti Itä-Intiaa perimmäisenä tarkoituksenaan löytää kaapattu pikkuveli Dorian. Tällä välin Guy on kiipinyt arvoasteikossa ylöspäin ja on nyt Sansibarin kuvernööri. Veljesten välit ovat edelleen kaikkea muuta paitsi lämpimät joten Guy pyrkii kaikin tavoin asettelemaan kapuloita veljensä suunnitelmien tielle.
Viimein Tom ja Dorian kohtaavat toisensa taistelukentällä ja tunnistavat toisensa ja pakenevat takaa-ajajiaan Afrikkaan.


title: Simieninsakaali

text: Simieninsakaali ("Canis simensis") on punaturkkinen koiraeläin, joka elää Etiopian ylängöllä. Laji tunnetaan myös nimillä etiopiankettu, simeninsakaali, simiensakaali ja etiopiansusi. Nisäkäsnimistötoimikunta ehdottanut lajille uutta nimeä "etiopiansakaali". Laji on nykyisin erittäin uhanalainen, koska sitä uhkaavat metsästys, elinalueiden supistuminen ja koirien levittämä raivotauti.


title: Simieninsakaali

text: Simieninsakaalilla on kapea kuono ja pystyt, teräväkärkiset korvat. Hampaat ovat pienet ja yläleuan viimeiset välihampaat ovat samanlaiset kuin sudella. Turkki on yleisväriltään punertava. Selästä se on kellanpunainen, takaosaa päin tummeneva, ja vatsa on vaalea. Väriraja erottuu hyvin. Kaulan sivulla on kaksi kellanpunaista poikkijuovaa. Tiheäkarvainen häntä on ylhäältä ja alapinnalta punertavanvalkoinen, keskeltä tumma. Uros on naarasta kookkaampi. Ruumiin pituus on noin metri. Uros painaa 15–19 kiloa ja naaras 11–14 kiloa.


title: Simieninsakaali

text: Simieninsakaali on nimestään huolimatta lähempää sukua sudelle ja kojootille kuin saman mantereen kulta-, vaippa- ja juovasakaaleille. Sen arvellaan kehittyneen susista, jotka viime jääkaudella noin 12 000 vuotta sitten tulivat Afrikkaan ja jäivät eristyksiin alueen vuoristoon.


title: Simieninsakaali

text: Simieninsakaali elää vain Etiopian alpiinisilla vuoristoniityillä 3 000–4 000 metrin korkeudessa. Laji on hävinnyt Eritreasta ja sen kanta on supistunut myös Etiopiassa rajusti. Tärkeimmät elinpaikat ovat Bale- ja Simienvuoristo. Sitä tavataan muun muassa Simienin kansallispuistossa.


title: Simieninsakaali

text: Simieninsakaali elää pieninä laumoina, joissa on vain yksi lisääntyvä naaras. Pennut ovat usein useamman vieraan koiraan jälkeläisiä. Lauma merkitsee noin kuuden neliökilometrin laajuisen reviirin hajumerkeillä, kuten ulosteilla. Reviirin rajat tarkastetaan päivittäin ja mahdolliset tunkeilijat ajetaan pois. Lauman jäsenet pitävät yhteyttä toisiinsa ulvomalla ja kertovat samalla olemassaolostaan muille laumoille. Varoittaessaan tai uhkaillessaan simieninsakaali päästää lyhyitä ja hermostuneita haukahduksia.


title: Simieninsakaali

text: Simieninsakaalit syövät pääasiassa jyrsijöitä, joita on ylängöllä runsaasti, jopa neljä tonnia neliökilometriä kohden. Paras saalis on juurirotta, mutta niille kelpaa mikä tahansa alueen yli kymmenestä jyrsijälajista. Sorkkaeläinten kimppuun se käy harvoin. Simieninsakaalin lisääntyminen poikkeaa muiden "Canis"-suvun koiraeläinten lisääntymisestä. Naaraat parittelevat yleensä eri laumojen urosten kanssa välttääkseen sisäsiittoisuutta, koska moni koiras jää synnyinlaumaan. Naaras synnyttää 60–62 vuorokauden kantoajan jälkeen 3–7 pentua pesäluolaan. Naaraat ovat lisääntymiskykyisiä kaksivuotiaina.


title: Simieninsakaali

text: Simieninsakaali on nykyään erittäin uhanalainen, ja sen kanta on enää noin 500 yksilöä. Kanta on jakautunut useisiin pienempiin populaatioihin. Suurin populaatio on Bale-vuorten kansallispuistossa, jossa elää noin 200 yksilöä. Toinen tärkeä elinalue on Simienin kansallispuisto, jossa elää 50–100 eläintä. Elinalueet ovat pienentyneet ihmisasutuksen levitessä.


title: Simieninsakaali

text: Lajia uhkaa metsästys turkin takia sekä vaino karjarosvona, vaikka sen aiheuttamaa uhkaa karjalle on liioiteltu vahvasti. Simieninsakaalit eivät pelkää ihmistä ja päästävät muutaman metrin päähän. Myös karja saattaa heikentää jyrsijäkantoja, jopa kansallispuistoissa. Kaikkein pahin uhka on kuitenkin karjankasvattajien koirien levittämä raivotauti ja penikkatauti. Tilannetta on yritetty parantaa rokottamalla koiria, koska sakaalit ovat herkkiä rokotteen yliannostukselle. Koirat myös lisääntyvät sakaalien kanssa ja uhkaavat näin lajin geeniperimää. Ainakin naarassakaalin ja uroskoiran lisääntymisestä tiedetään.


title: Simieninsakaali

text: Simieninsakaalien suojeluun on erikoistunut EWCP-järjestö (Ethiopian Wolf Conservation Programme).


title: Tim Staffell

text: Tim Staffell (s. 24. helmikuuta 1948 Lontoo) on brittiläinen muusikko. Hän tuli tunnetuksi Smile-yhtyeen laulaja-basistina 1960-luvun lopulla. Staffell jätti Smilen vuonna 1970, minkä jälkeen hän liittyi Morganiin. Muusikkouransa jälkeen Staffell toimi ohjaajana ja lavastajana.


title: Tim Staffell

text: Vuonna 2001 Staffell palasi musiikkialalle ja perusti uuden yhtyeen, aMIGOn.


title: Ishizuchi

text: Ishizuchi () on vuori Japanissa, Shikokun saarella sijaitsevassa Ehimen prefektuurissa. Vuorella on korkeutta 1 982 metriä ja se on sekä Shikokun että läntisen Japanin korkein vuori. Legendan mukaan ensimmäinen vuorelle kiivennyt henkilö oli yamabushi "En no Ozuno" vuonna 682. Seuraavana huipun saavutti "Kōbō-daishi" yli sata vuotta myöhemmin 797.


title: Ishizuchi

text: Ishizuchi on yksi Japanin seitsemästä pyhästä vuoresta ja yksi Shikokun pyhiinvaelluskohteista. Vuorelle kiipeäminen oli aikaisemmin ainoastaan miesten oikeus, mutta nykyään kaikki ovat tervetulleita. Ainoana poikkeuksena on Ishizuchin virallisen kiipeilykauden avajaispäivä 1. heinäkuuta, jolloin vuori on varattu vain miehille. ""O-yama-birakiksi"" kutsutun avajaisjuhlan aikana valkoiseen pukeutuneet uskovaiset vaeltavat "Ishizuchin pyhäköltä" vuoren huipulle kantaen mukanaan jumaluuden kuvaa. Kiipeilykausi kestää heinäkuusta lokakuuhun.


title: Ishizuchi

text: Vuoren korkeimmalle huipulle, Tengu-dakelle (1982) pääsee kahta reittiä: vuoren eturinnettä pitkin kulkevaa "omote sandōta" ja vuorenharjanteen kautta kiertävää "Tsuchi-goyan reittiä". Vuori on tunnettu myös sen neljästä, eräällä polulla sijaitsevasta, kallioon hakatusta metalliketjustaan. "Koettelemusketju" sekä ensimmäiseksi, toiseksi ja kolmanneksi ketjuksi nimetyt osiot muodostavat yhteensä 240 metrin pituisen osuuden. Ketjut voi myös kiertää. Ishizuchin vuoren ympäristöstä muodostettiin vuonna 1955 Ishizuchin puolikansallispuisto. Vuoren ansiosta sen kupeessa sijaitseva Saijōn kaupunki kokee harvoin taifuuneja.


title: Luigi Amedeo

text: Luigi Amedeo, Abruzzien herttua (29. tammikuuta 1873 Madridissa, Espanjassa – 18. maaliskuuta 1933 Jowharissa, Somaliassa) oli italialainen tutkimusmatkailija ja Espanjan kuninkaan, Amadeus I:n poika. Amedeo johti Frans Joosefin maalta lähtenyttä tutkimusretkikuntaa pohjoisnavalle vuosina 1899–1900. Retkikunta saavutti leveyspiirin 86°34' pohjoista leveyttä. Amedeo toimi myös Italian laivaston komentajana vuosina 1914–1917.


title: Monica Yunus

text: Monica Yunus (s. 1979) on yhdysvaltalainen sopraano, jolla on bengalilais-venäläiset sukujuuret.


title: Monica Yunus

text:
Monica Yunus synyi vuonna 1979 Chittagongissa, Bangladeshissa. Hänen isänsä on Nobelin rauhanpalkinnon saanut taloustieteilijä Muhammad Yunus ja äiti on venäläisemigrantti ja kielitieteilijä Vera Forostenko. Yunuksen vanhemmat tapasivat vuonna 1967 Vanderbiltin yliopistossa ja menivät vuonna 1970 naimisiin. Heti Monican syntymän jälkeen Vera muutti lapsen kanssa takaisin Yhdysvaltoihin, koska katsoi, ettei Bangladesh ollut sopiva maa lapsen kasvaa. Monica vietti lapsuutensa äitinsä vanhempien luona Trentonissa, New Jerseyssä.
Monica alkoi kiinnostua musiikista isoäitinsä kautta, joka oli musiikillisesti koulutettu. Monica lauloi aluksi ortodoksinen kirkon kuorossa, jossa hän oppi tuntemaan klassista musiikkia.


title: Monica Yunus

text: Kun Monica oli 11-vuotias, hänen äitinsä alkoi harjoittamaan hänen lauluääntään. Myöhemmin Monica lauloi New Yorkin Metropolitan-oopperan lapsikuorossa. 13-vuotiaana Monica pääsi Tanglewoodin musiikkikouluun Massachusettsiin, jonka jälkeen hän alkoi opiskella oopperalaulajan ammattiin. 15-vuotiaana Monica esiintyi Aspenin musiikkijuhlilla.


title: Monica Yunus

text:
Vuonna 1997 Monica Yunus pääsi Juilliard Schooliin, josta hän valmistui neljä vuotta myöhemmin ja aloitti oopperauransa.
Yunuksen ensimmäinen oopperarooli oli Umberto Giordanon "Fedora", jonka hän lauloi vuonna 1999 Palm Beachissa.


title: Monica Yunus

text: Yunus on esiintynyt monissa kuuluisissa oopperataloissa, kuten Metropolitan-oopperassa ja Carnegie Hallissa. Hänen ohjelmistossaan on rooleja muun muassa Mozartin oopperoista Figaron häät, La clemenza di Tito, Don Giovanni, Taikahuilu. Yunus on myös voittanut Mirjam Helinin kansainvälisen laulukilpailun Helsingissä. Yunus esiintyi kesällä 2005 Hurrikaani Katriinan muistokonsertissa.


title: Gc

text: Gc tarkoittaa seuraavia:


title: Gd

text: Gd voi tarkoittaa seuraavia:


title: Gd

text: Gd on seuraavan henkilön nimi:


title: Ismaila Sané

text: Ismaila Sané, kokonimi Ismaila Sané Badiane, (s. 4. tammikuuta 1956 Coubalan, Casamance, Senegal), on senegalilaissyntyinen lyömäsoittaja, laulaja, afrikkalaisen baletin soolotanssija, koreografi ja pedagogi. Sané on asunut 1981–1999 Espanjassa. Vuoden 1999 jälkeen Sanén kotipaikkana on ollut Suomi. Sané tunnetaan soolouransa lisäksi myös Suomessa yhtyeistä Senfi, Buddha Surfers, Galaxy ja Piirpauke sekä Espanjassa yhtyeistä Global Perfussion, Baba Djembe ja Mbalax. Ohjaus: Josep M. Vilageliu. Tuotanto: Josep Vilageliu, Deimos Canarias Televisión ja Ateneo de La Laguna. Teneriffa, Espanja.


title: Gf

text: Gf tarkoittaa seuraavia:


title: TTL (logiikka)

text: TTL ("transistor-transistor logic") on eräs digitaalielektroniikan bipolaarinen logiikkapiiriperhe. Sen ulkoinen käyttöjännite on +5V. Tunnetuin piirisarja on 7400-piirisarja.


title: TTL (logiikka)

text: TTL-porteille tunnusomaista on moniemitteritransistorien käyttö loogisen funktion muodostamisessa. Oheisessa NAND-portin periaatekuvassa tulotransistorin kollektori maadoittaa päätetransistorin kannan ja ohjaa päätetransistorin sulkutilaan, kun yhdenkin emitterin kautta kulkee virta eli kun yksikin tulo on "Low"-tilassa.


title: TTL (logiikka)

text: Lähtöasteissa käytettiin ylösvetovastuksia tai aktiivista toteemikytkentää tai joissain tapauksissa lähtötransistorin kollektori oli avoin, jolloin kytkentään tarvittiin ulkoinen ylösvetovastus.


title: TTL (logiikka)

text: TTL-logiikan patentoi James Buie Pacific Semiconductorilla vuonna 1961. Suositun SN7400-sarjan julkaisi Texas Instruments vuonna 1966.


title: TTL (logiikka)

text: TTL-piirit yleistyivat 1970-luvulla minitietokoneissa. Fairchild Semiconductor oli merkittävä valmistaja ennen Texas Instrumentsin liittymistä valmistajien joukkoon.


title: Gg

text: Gg tarkoittaa seuraavia:


title: Gg

text: Gg on seuraavan henkilön nimi:


title: PECL (logiikka)

text: PECL ("positive emitter-coupled logic") on eräs elektroniikan logiikkapiiriperhe. Sen käyttöjännite on +5 V.


title: Gh

text: Gh tarkoittaa seuraavia:


title: Alien Syndrome (vuoden 2007 videopeli)

text: Alien Syndrome on Totally Gamesin kehittämä ja Segan julkaisema toimintaseikkailupeli. Peli on julkaistu vuonna Wiille ja PlayStation Portable:lle. Peli pohjautuu 90-luvun alkupuolella tehtyyn samannimiseen kolikkopeliin.


title: Gi

text: Gi tarkoittaa seuraavia:


title: Gj

text: Gj tarkoittaa seuraavia:


title: Gk

text: Gk tarkoittaa seuraavia:


title: Marais Viljoen

text: Marais Viljoen (2. joulukuuta 1915 – 4. tammikuuta 2007) oli Etelä-Afrikan valtiollinen presidentti vuosina 1979–1984. Häntä seurasi Pieter Willem Botha. Viljoen oli jo aiemmin toiminut maansa tilapäisenä presidenttinä 1978.


title: Marais Viljoen

text: Robertsonissa syntynyt Viljoen oli Kansallispuolueen jäsen. Hän meni 20. huhtikuuta 1940 naimisiin Dorothea Maria Brinkin kanssa.


title: Marais Viljoen

text: Viljoen menehtyi sydänvikaan Pretoriassa 2007. Hän oli kuollessaan 91-vuotias.


title: Gp

text: Gp tarkoittaa seuraavia:


title: Gq

text: GQ tai Gq voi tarkoittaa ainakin seuraavia:


title: Gs

text: Gs tarkoittaa seuraavia:


title: Gs

text: Aihepiiriin liittyy myös seuraava:


title: Vanha Vaasa

text: Vanha Vaasa () on kaupunginosa Vaasassa, noin seitsemän kilometrin päässä keskustasta. Vaasan kaupunginhallinnon tilastoalueista Vanha Vaasa kuuluu Ristinummen suuralueeseen. Vuonna 2013 Vanhassa Vaasassa oli noin 700 asukasta.


title: Vanha Vaasa

text: Vaasan kaupunki sijaitsi nykyisen Vanhan Vaasan alueella aina vuoden 1852 Vaasan paloon saakka, jolloin kaupunki siirrettiin nykyiselle paikalleen. Siellä sijaitsevat myös Korsholman linnan rauniot.


title: Vanha Vaasa

text: Vanhassa Vaasassa on edelleen nähtävissä muun muassa palossa vaurioituneen, 1400–1500-luvulla rakennetun Pyhän Marian kirkon rauniot sekä nykyisin museona toimiva kauppias Abraham Wasastjernan kivitalo, joka ainoana yksityisasuntona selvisi Vaasan palosta. Vanhassa Vaasassa sijaitsevat myös alun perin hovioikeudeksi vuonna 1786 rakennettu Mustasaaren kirkko sekä Vanhan Vaasan sairaala. Kaupungissa oli myös triviaalikoulu, jota kävi muun muassa J. L. Runeberg. Koulun rakennus sijaitsi kirkon läheisyydessä.


title: Vanha Vaasa

text: Eteläpuolella Vanha Vaasan Runsorin vastaisella rajavyöhykkeellä toimi sotavankien kurileiri 24. Vanhan Vaasan alueella sijaitsi myös Korsholman linna, mutta se oli raunioitunut jo kauan ennen Vaasan paloa ja rauniotkin jääneet maaherran uuden virkatalon alle.


title: I Am Alive

text: I Am Alive on Darkworksin kehittämä ja Ubisoftin julkaisema selviytymiskauhupeli, joka julkaistiin 7. maaliskuuta 2012 Xbox Live Marketplacessa. PlayStation Networkissa peli julkaistiin 6. huhtikuuta 2012. Microsoft Windows -versio julkaistiin 13. syyskuuta. Pelin tapahtumapaikka on maanjäristyksen jäljiltä tuhoutunut Chicago. Peliin on sekoitettu taktisia elementtejä, mikä tarkoittaa käytännössä sitä, ettei pelaaja voi ratkaista kaikkea vain ammuskelemalla.


title: I Am Alive

text: On kulunut vuosia maanjäristyksestä Chicagossa, ja maa on peittynyt sankkaan pölyyn, rakennukset ovat tuhoutuneet ja raunioituneet ja ihmiset harventuneet. Nimetön päähenkilö etsii perhettään toivottomasta joutomaasta.


title: Gw

text: Gw tarkoittaa seuraavia:


title: Gx

text: Gx tarkoittaa seuraavia:


title: Gz

text: -Gz tarkoittaa seuraavia:


title: Verisäkeet

text: Verisäkeet on suomalaisen metallimusiikkiyhtye Moonsorrow’n neljäs kokopitkä albumi. Se julkaistiin 23. helmikuuta 2005. Albumin julkaisi Euroopassa Spinefarm Records ja Yhdysvalloissa Season of Mist -levy-yhtiö. Suomen virallisella listalla albumi oli parhaimmillaan sijalla 18.


title: Verisäkeet

text: "Verisäkeillä" Moonsorrow’n tyyli muuttui edellisiin albumeihin nähden, sillä yhtye koki, ettei olisi ollut mielekästä tehdä "Kivenkantajaakin" mahtipontisempaa musiikkia. Niinpä "Verisäkeillä" koskettimien rooli jäi aikaisempaa vähäisemmäksi ja tunnelma muuttui synkemmäksi ja karummaksi, vaikka perinnesoittimien roolia puolestaan lisättiin. Vaikutteita otettiin kansanmusiikin lisäksi norjalaisesta black metallista.


title: Verisäkeet

text: "Verisäkeillä" myös sanoitukset muuttuivat. Sanoittaja Ville Sorvali on kertonut kirjoittaneensa kappaleiden sanat sen mukaan, millaisia ajatuksia musiikki hänessä herätti. Niinpä "Verisäkeiden" sanoituksista tuli aikaisempaa abstraktimpia ja pikemminkin tunnelmakuvauksia kuin juonellisia tarinoita.


title: Verisäkeet

text: Yhtyeen tyylimuutos jakoi faneja. Jotkut pitivät "Verisäkeitä" Moonsorrow’n parhaana tuotoksena, toiset huonoimpana. Kriitikoilta levy sai palautetta keskinkertaisesta loistavaan.


title: Verisäkeet

text: Henri Sorvali kertoi 2. syyskuuta 2004 "Verisäkeiden" studiopäiväkirjassa Moonsorrow’n seuraavan julkaisun olevan nimeltään ”Raah Raah Blääh!” ja sisältävän muun muassa kappaleet ”Kuolema taidehomoille...ja muille” ja ”Juutalaiskysymys?”. Jotkut ottivat vitsiksi tarkoitetun tempauksen todesta ja luulivat yhtyeen todella alkaneen soittaa hardcore punkia ja grindcorea. Väärinkäsityksen seurauksena syntyi Moonsorrow’n huumoripohjainen sivuprojekti nimeltään Lakupaavi.


title: Animal Crossing: Let’s Go to the City

text: Animal Crossing: Let’s Go to the City (NTSC-alueella Animal Crossing: City Folk) on Nintendon simulaatiopeli, joka julkaistiin vuonna 2008. Peli on ensimmäisiä pelejä, jossa voi hyödyntää Wiin Internet-yhteyttä verkkomoninpelissä. Peli hyödyntää Wii Speakia, jolla voi puhua toisten ihmisten kanssa. "Animal Crossing: City Folk" on jatko-osa pelille "".


title: Animal Crossing: Let’s Go to the City

text: Pelissä pääsee kaupunkiin jossa voi muun muassa vaihtaa hiustyyliä, vaihtaa hahmollensa oman Miinsä kasvot, mennä katsomaan komediaesitystä, ostella vaatteita muotikaupasta ja käydä ennustaja Katrinan luona. Pelin grafiikka nojaa enemmän GameCuben version grafiikkaan eikä eroa siitä paljoakaan.


title: Simulaatiopeli

text: Simulaatiopeli on viihdekäyttöön tarkoitettu simulaatio tietokonesimulaation keinoilla.


title: Simulaatiopeli

text: Simulaatiopeleissä pyritään yleensä mallintamaan mahdollisimman tarkasti jonkin tietyn kulkuvälineen, kuten lentokoneen, laivan, sukellusveneen, avaruusaluksen tai auton käyttäytymistä. Simulaattoripelien esimuotona voidaan pitää lentäjien koulutukseen jo vuosikymmenten ajan käytettyjä lentosimulaattoreita.


title: Simulaatiopeli

text: Tavallisilla mikrotietokoneilla pelattavat simulaattorit eivät ohjauslaitteidensa takia saavuta samaa realismin tasoa kuin ammattilaisille tarkoitetut ja suunnitellut koulutuslaitteet, mutta parhaiden simulaattorien avulla saa kuitenkin jonkinlaisen käsityksen siitä, miltä simuloitavien laitteiden käyttäminen oikeasti tuntuu. Toisinaan myös kaupunkisimulaattoripelejä ja taloussimulaattoripelejä pidetään simulaatiopeleinä, mutta ne voidaan luokitella myös strategiapeleiksi.


title: Simulaatiopeli

text: Microsoftin "Flight Simulator" oli 1980-luvulla pitkään maailman myydyin tietokonepeli, vaikka se käsitteli vain siviili-ilmailua. Vakavasti otettavien simulaattorien lisäksi on kevyempiä ja viihteellisempiä simulaattorinomaisia pelejä. Joissakin pelaaja saa säädellä realismin tasoa itse.


title: Simulaatiopeli

text: Tyypillistä simulaatiopeleille on että ne ovat ns. "man-in-the-loop" eli ihmisen ohjastamia toisinkuin puhtaasti tietokonelasketut mallinnukset.


title: Simulaatiopeli

text: Simulaatiopelit ovat yleensä viihdekäyttöön suunnattuja eikä niitä saa käyttää esimerkiksi lentäjien sertifiointiin lentolupakirjan saamiseksi. Koulutuskäyttöön vaaditaan esimerkiksi FAA:n hyväksyntä, joka annetaan vain kokonaiselle järjestelmälle joka sisältää sekä ohjelmiston että laitteiston jota simulaatiossa käytetään.


title: Simulaatiopeli

text: Useat avaruuslentosimulaattorit painottavat science fiction -osuutta keksityllä teknologialla. Yksi realismiin pyrkivistä avaruusalussimulaatioista on vuonna julkaistu "Shuttle".


title: Simulaatiopeli

text: Avaruussimulaatiopelit tai avaruuslentosimulaattorit ovat usein futuristisia science fiction -tyyppisiä simulaatiopelejä, joissa pelaaminen koostuu avaruustaisteluista sekä vaihtelevasti muusta sisällöstä kuten kaupankäynnistä ja universumin tutkimisesta. Yleinen esimerkki keksitystä teknologiasta on valoa nopeampi lentäminen. Tunnettuja lajityypin pelejä ovat esimerkiksi "Elite".


title: Simulaatiopeli

text: Simulaatiopeleissä tärkeää on antaa selkää informaatiota pelaajalle, jotta tämä voi tehdä tarkoituksenmukaisia päätöksiä. Pelaajalle on jätettävä tilaa kokeilulle ja yrityksille ja erehdyksille.


title: Taistelupeli

text: Taistelupeli tai tappelupeli on toimintapelien alalajityyppi, jossa pelaaja ohjaa hahmoa lähitaistelussa toista hahmoa vastaan kehässä tai rajatulla pelialueella. Näissä peleissä pääpaino on useissa pelattavissa hahmoissa ja monimutkaisten taisteluliikkeiden opettelemisella. Kaksintaistelupeleistä tunnettuja ovat olleet esimerkiksi "Street Fighter" ja "Mortal Kombat" -sarjat sekä aikanaan kolmiulotteisen grafiikan tähän genreen tuoneet "Virtua Fighter" ja "Tekken".


title: Taistelupeli

text: Sivuttain vierivät tappelupelit joissa pelaaja taistelee useita tietokoneen ohjaamia vihollisia vastaan kerralla ovat erillinen genre, joka tunnetaan nimellä beat ’em up.


title: Taistelupeli

text: "Street Fighter II" aloitti lajityypin pelien buumin ja se on valittu "World Video Game Hall of Fameen".


title: Taistelupeli

text: Tyypillinen lähtöasetelma taistelupeleissä on jonkinlainen turnaus, johon osallistuu taistelijoita ympäri maailmaa useista eri taistelulajeista. Pelattavat hahmot ovat yleisesti vahvuudeltaan samalla tasolla toisiinsa nähden, ja tasapainoista hahmokaartia pidetäänkin yleensä yhtenä onnistuneen taistelupelin kriteereistä. Useimmiten ottelut jaetaan eriin, joita täytyy voittaa ennalta määrätty määrä voitaakseen. Taisteluissa yleensä tavoitteena on kuluttaa vastustajan energiamittari nollaan erilaisilla hyökkäyksillä. Erissä voi olla myös aikarajoituksia, ja ajan loppuessa enemmän elinvoimaa omaava taistelija julistetaan voittajaksi. Yksinpelin lopussa saattaa olla vastassa jonkinlainen pomohahmo, joka voi olla vahvempi kuin muut pelin hahmot, eikä välttämättä ole pelaajan valittavissa.


title: Taistelupeli

text: Erityisesti vanhemmissa ja myös joissain uudemmissa taistelupeleissä oli yleistä että kaikki pelattavat hahmot eivät ole käytössä alusta alkaen, vaan ne täytyy avata pelaamalla yksinpelimuotoja. Nykyään internet-moninpelien yleistyessä useammat sarjat ovat päättäneet laittaa kaikki hahmot käyttöön alusta alkaen. Poikkeuksen tekevät hahmot, jotka voi avata ja ladata vain lisämaksua vastaan.


title: Toimintaseikkailupeli

text: Toimintaseikkailupeli on videopeli, joka yhdistää seikkailupelin elementteihin toimintapelin elementtejä. Toimintaseikkailupeligenren aloitti Atari 2600:lle vuonna 1979 julkaistu "Adventure". Pelityypin edustajia ovat muun muassa "Prince of Persia" -, "Tomb Raider" -, "Zelda" ja "Metroid"-pelisarjat.


title: Toimintaseikkailupeli

text: Koska toimintaseikkailu on kahden eri genren yhdistelmä, sen rajojen määrittely on vaikeaa. Tyypillisesti puhdas seikkailupeli sisältää ongelmia pelaajan ratkaistavaksi eikä juurikaan toimintaa. Puhtaat toimintapelit puolestaan perustuvat reaaliaikaiseen reagointiin ja refleksien harjoittamiseen. Toimintaseikkailut sisältävät sekä ongelmanratkontaa että refleksien testaamista, sekä väkivallattomissa että väkivaltaisissa tilanteissa.


title: Toimintaseikkailupeli

text: Toimintaseikkailulajityyppi vakiintui Shigeru Miyamoton suunnitteleman "The Legend of Zeldan" (1986) myötä. Peli yhdisteli menestyneesti elementtejä eri lajityypeistä: se sisälsi seikkailua, siirtymäpulmia, seikkailutyylisiä inventaariopulmia, toimintaa, rahajärjestelmän ja yksinkertaisen roolipelityylisen tasokehityksen ilman kokemuspisteitä.


title: Toimintaseikkailupeli

text: Suosittuja alalajityyppejä:


title: Vegaia

text: Vegaia on Vegaaniliiton julkaisema verkkolehti, joka käsittelee vegaanista elämäntapaa ja filosofiaa. Aiheita ovat muun muassa kasvissyönti, eläinten oikeudet, ja ruoantuotannon vaikutukset ympäristöön. Lehteä toimitetaan vapaaehtoisvoimin.


title: Vegaia

text: Vegaia on Kulttuuri-, mielipide- ja tiedelehtien liitto Kultti ry:n jäsen.


title: Yhdysvaltain kommunistinen puolue

text: Yhdysvaltain kommunistinen puolue (engl. "Communist Party USA, CPUSA") on Yhdysvalloissa toimiva marxilais-leniniläinen poliittinen puolue. Sen pitkäaikainen puheenjohtaja oli Gus Hall, jonka vanhemmat olivat muuttaneet Yhdysvaltoihin Tampereelta.


title: Yhdysvaltain kommunistinen puolue

text: Vaikka puolue vielä ainakin virallisessa puolueohjelmassaan ajaa rauhanomaista sosialistista vallankumousta on se varsinkin viime vuosikymmeninä omaksunut melko pragmaattisen lähestymistavan amerikkalaiseen politiikkaan ja on muun muassa presidentinvaaleissa asettunut järjestään tukemaan demokraattista presidenttiehdokasta, sen sijaan että asettaisi vaaleihin oman ehdokkaansa. Puolue arvosteli kärkkäästi mm. "äärioikeistolaisena" pitämäänsä George W. Bushin hallintoa ja toimi äänekkäästi Irakin sotaa vastustavassa kansanliikkeessä. Puolueen tämänhetkinen johtaja on John Bachtell.


title: Yhdysvaltain kommunistinen puolue

text: Yhdysvaltain kommunistinen puolue (CPUSA) syntyi vuonna 1919 Amerikan sosialistisen puolueen Kominterniä tukeneen vasemmistosiiven irtautuessa ryhmäriitojen jälkeen puolueesta ja muodostaessa oman kommunistisen puolueensa. Kommunistit jakautuivat ensiksi tosin kahteen erilliseen puolueeseen, mutta Kominternin vedotessa yhtenäisen puolueen muodostamisen puolesta, kommunistit ryhmittäytyivät laajalti samaan puolueeseen, CPUSA:an. Merkillepantavaa oli siirtolaisten vahva edustus kommunistisessa puolueessa; vain n. 10% jäsenistöstä puhui äidinkielenään englantia. Etenkin suomalaisten suhteellinen osuus puolueen jäsenistä oli suuri: 1920-luvulla ajoittain jopa puolet puolueen jäsenistä oli suomalaistaustaisia.